Pam air agar lembu gemuk sebelum disembelih

BEIJING: Polis di Nanjing, timur China, menahan 29 orang kerana disyaki mengepam 120 liter air ke dalam badan ternakan selama 12 jam bagi menambah berat haiwan terbabit sebelum disembelih untuk dijual.

Menurut laporan stesen televisyen kerajaan semalam, kes berkenaan mendapat kecaman di media sosial yang mengutuk kekejaman terhadap haiwan.

Menurut laporan itu, bermula dari jam 7 malam hingga subuh, pekerja rumah penyembelihan berkenaan perlahan-lahan mengepam air melalui tiub yang dimasukkan ke dalam hidung lembu sebelum haiwan terbabit disembelih untuk dijual dagingnya di pasar.

Perbuatan memasukkan air ke dalam tubuh lembu sebelum disembelih dilakukan banyak pusat penyembelihan China bagi mendapat keuntungan mudah.

Gambar petikan rakaman video yang dirakam wartawan stesen berkenaan yang menyamar, menunjukkan lembu terbabit bengkak lutut dengan mata berair.

Pekerja dalam rakaman itu berkata, proses berkenaan memang kejam namun penyelia rumah sembelihan berkenaan berkata, ia tidak menyakitkan.

Orang ramai yang memberi komen di media sosial mencadangkan penyelia terbabit dipam air ke dalam tubuhnya bagi membuktikan ia tidak menyakitkan.

Menurut laporan itu, daging lembu rumah sembelihan itu popular kerana murah iaitu kira-kira 30 yuan ($4.32) satu kilogram, 10 peratus lebih murah berbanding penjual lain.

Kadar pemakanan daging lembu di China meningkat namun kekurangan bekalan tempatan menyebabkan negara itu menambah import daging mentah dengan jumlah keseluruhan 700,000 tan tahun lalu bernilai AS$3.3 bilion (RM13.84 juta). – Reuters/Harian Metro


Jalan Kundasang-Ranau Ditutup Akibat Tanah Runtuh

RANAU: Jalan Kundasang – Ranau, dekat Kun San Hardware di sini, yang terputus akibat kejadian tanah runtuh malam tadi, masih ditutup kepada pengunaan kenderaan.

Ketika ini, kerja-kerja pembersihan di laluan berkenaan sedang dijalankan oleh pihak kontraktor yang dilantik.

Difahamkan, hujan berterusan sejak pagi itu menyebabkan tanah di lereng bukit mengalami gelongsoran ke jalan berkenaan, pada jam 9.40 malam.

Kejadian itu menyebabkan ratusan kenderaan yang dalam perjalanan dari Kota Kinabalu ke pantai timur Sabah dan sebaliknya terkandas.

Jurucakap Balai Bomba dan Penyelamat (BBP) Ranau ketika dihubungi berkata tiada kemalangan jiwa ataupun kenderaan yang terbabit.

Pengguna dinasihatkan melalui jalan alternatif menggunakan laluan Jalan Semuruh Kundasang, Jalan Kibbas, Jalan Ponusok Kundasang.


Ribut Tropika: Komuniti Maritim Sabah Dinasihatkan Berhati-Hati

KOTA KINABALU, 10 Nov : Komuniti maritim di negeri ini diminta berhati-hati ketika melakukan aktiviti di laut berikutan kesan ribut tropika yang ketika ini melanda kira-kira 929 kilometer dari barat laut Kudat.

Pengarah Agensi Penguatkuasaan Maritim Malaysia (APMM) Sabah dan Labuan Laksamana Pertama Maritim Datuk Mohd Rosli Abdullah berkata ribut tropika itu boleh menyebabkan angin kencang, laut bergelora dengan ombak setinggi  2.5 hingga 3.5 meter di perairan Laut China Selatan.

“Kelajuan maksimum ribut tersebut ialah 65 km/j. Pihak Jabatan Meteorologi Malaysia telah mengeluarkan nasihat ribut tropika (VAMCO) yang berada di kedudukan kira-kira 120 km ke timur laut dari Nha Trang, Vietnam.

“Komuniti maritim haruslah sentiasa memeriksa keadaan bot dan feri agar sentiasa selamat sebelum memulakan pelayaran,” katanya dalam kenyataan hari ini.

Beliau turut menasihati komuniti maritim agar memastikan segala aspek keselamatan diaplikasikan termasuk pemakaian jaket keselamatan.

“Peruntukan Ordinan Perkapalan Saudagar 1960 mewajibkan semua penumpang dan semua bot tidak kira saiz perlu mempunyai jaket keselamatan. Pengendali bot tidak mematuhi peraturan ditetapkan akan dikenakan tindakan undang-undang dan boleh dikompaun serta tindakan mahkamah akan diambil,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 lagi lelaki diberkas

KOTA KINABALU: Polis menahan tiga lagi lelaki kerana dipercayai memukul dua individu di pusat beli-belah di sini, yang tular di media sosial semalam.

Pemangku Ketua Polis Daerah Kota Kinabalu, Superintendan George Abd Rakman, berkata dua suspek masing-masing berusia 20 dan 25 tahun ditahan Bahagian Siasatan Jenayah Ibu Pejabat Polis Daerah (IPD) Kota Kinabalu di tepi jalan Kampung Lok Bunoh, Sepanggar, jam 7.30 malam.

“Pada 16 April lalu, polis menahan dua lelaki dan semalam kita menahan tiga lagi lelaki berikutan kejadian memukul dua lelaki tempatan yang tular di media sosial, baru-baru ini.

“Kini polis sedang giat mengesan dan memburu tiga lagi suspek lelaki yang terbabit dalam kejadian berkenaan,” katanya dalam kenyataan hari ini.

George berkata, pihaknya mengucapkan terima kasih kepada orang ramai atas maklumat yang disalurkan hingga tertangkapnya lima suspek setakat ini.

Beliau berkata, orang ramai yang mempunyai maklumat lengkap mengenai kejadian itu boleh menghubungi Pegawai Penyiasat, Inspektor Nur Shajida Shara di talian 012-8119794 atau mana-mana balai polis berhampiran.

Katanya, kes disiasat mengikut Seksyen 147 Kanun Keseksaan kerana merusuh.

Pada 14 April lalu, dua lelaki tempatan dibelasah oleh sekumpulan enam lelaki di tingkat lima sebuah pusat beli-belah dan kejadian itu dirakam sebelum tular di media sosial Facebook dan aplikasi WhatsApp. – Berita Harian


Sabah Bakal Lancar Tabung Bantu Rakyat Wuhan

KOTA KINABALU: Kerajaan Sabah akan melancarkan tabung kutipan dana bagi membantu rakyat China di Wuhan yang kini berdepan kesukaran berikutan penularan wabak koronavirus.

Ketua Menteri, Datuk Seri Panglima Mohd. Shafie Apdal berkata, tabung kutipan dana khas yang merupakan inisiatif kerajaan negeri itu akan dilancarkan tidak lama lagi.

“Kita sudah kutip sedikit dana dan kita akan beri bantuan kepada China. Walaupun mereka banyak duit tapi, ini adalah tanggungjawab kita selaku rakan kerjasama China dalam sektor pelancongan.

“Mereka banyak membantu meningkatkan industri pelancongan di negeri ini dengan kedatangan mereka ke Sabah. Jadi, ini masanya untuk kita membalas balik jasa mereka,” katanya ketika mengulas mengenai langkah kerajaan dalam membantu China.

Beliau berkata demikian ketika ditemui semasa Majlis Pelancaran e-wallet ‘Sabah Pay’ yang dibangunkan oleh Perbadanan Pinjaman Sabah (SCC), di sini hari ini.

Tambahnya, mereka menyasarkan kutipan dana sebanyak RM1 juta bagi tabung berkenaan.

Beliau berkata, sekiranya vaksin koronavirus ditemui dan penyakit berkenaan sudah boleh dirawat, Sabah akan berbincang semula dengan pihak berkuasa untuk menggalakkan semula pelancong China datang ke Sabah pada masa akan datang.

Menurutnya, langkah mengenakan penggantungan sementara penerbangan dari China itu dilakukan berikutan keadaan Sabah yang berdepan kekurangan kemudahan perubatan.

Katanya, beliau sudah memaklumkan kepada kedutaan China mengenai keadaan Sabah yang serba kekurangan dalam kemudahan perubatan.

“Kita tidak boleh membina penempatan sementara sekiranya ada yang dijangkiti penyakit ini. Cuma difahamkan terdapat 12 katil di Tentera Laut Diraja Malaysia (Sepanggar) untuk tampung pesakit di situ jika ada kes positif berlaku di Sabah.

“Setakat ini tiada berlaku dan kita akan berjaga-jaga,” katanya.

Mengulas lanjut, beliau mahu penggiat industri pelancongan termasuk perhotelan dan pengusaha pelancongan supaya membincangkan pilihan lain dalam berdepan penurunan pelancong pada ketika ini.

Katanya, usaha meningkatkan kemasukkan pelancong domestik antara pendekatan yang boleh diambil.

Tanbahnya, ini kerana, hampir separuh pelancong yang datang ke Sabah adalah disumbangkan oleh pelancong domestik seperti dari Sarawak, Semenanjung Malaysia dan juga dari negara jiran seperti Brunei Darussalam, Indonesia dan Filipina. – BorneoToday


TERKINI: Kes Baharu COVID-19 Catat Rekod Tertinggi Dengan 3,309 Kes, Sabah Antara Catat Kes Tertinggi

Putrajaya, 12 Jan : Sebanyak 3,309 kes baru COVID-19 dicatatkan hari ini, sekaligus menjadi jumlah harian tertinggi dicatatkan setakat ini. Angka itu menjadikan jumlah kumulatif kes COVID-19 di Malaysia sebanyak 141,533 kes, tulis Kementerian Kesihatan (KKM) sebentar tadi.

Menurut kemaskini KKM, kira-kira 78 peratus kes baharu datang dari negeri-negeri yang bakal dikenakan Perintah Kawalan Pergerakan (PKP) yang bakal dilaksanakan Rabu ini.

Antara negeri tersebut adalah Selangor, 1,007 kes, Johor, 442 kes dan Sabah, 409 kes.

Sementara itu, sebanyak 1,469 kes sembuh telah direkodkan, menjadikan jumlah keseluruhan kes sembuh sebanyal 78.1 peratus, bersamaan 110,584 kes.

Seramai 190 kes sedang dirawat di unit rawatan rapi di mana 83 daripadanya memerlukan bantuan pernafasan.

Dukacita dimaklumkan pertambahan sebanyak empat kematian akibat COVID-19 dilaporkan hari ini. Takziah diucapkan kepada keluarga mangsa.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Makkah ‘diserang’ ribuan cengkerik

MAKKAH: Ribuan serangga dipercayai sejenis cengkerik `menyerang’ Masjidil Haram sejak beberapa hari lalu hingga mengganggu jemaah yang mengerjakan umrah dan beribadat di kota suci itu.

Beberapa gambar yang tersebar di media sosial menunjukkan serangga berkenaan menghurung kawasan masjid dan badan jemaah yang sedang bersolat.

Menurut media Arab Saudi, keadaan itu menyebabkan pihak berkuasa Makkah melancarkan operasi pembersihan untuk membunuh serangga berkenaan.

Pihak berkuasa dalam satu kenyataan memberitahu, pihaknya melantik satu pasukan pembersihan khas untuk menangani masalah berkenaan.

“Kami mengambil semua langkah yang ada untuk mempercepatkan proses membasmi serangan itu bagi keselamatan dan keselesaan tetamu Allah,” katanya.

Pihak berkuasa itu turut menyiarkan gambar dan video pekerja menyerbu racun serangga di sistem kumbahan serta longkang di sekeliling Masjidil Haram.

Masjidil Haram adalah lokasi utama bagi jutaan penganut agama di seluruh dunia bagi mengerjakan ibadah haji dan umrah.

Kejadian itu bukanlah sesuatu yang baru dan Arab Saudi sebelum ini sering berdepan dengan masalah serangan serangga termasuk belalang. – Agensi


SPRM Sabah Tahan Pengurus Syarikat Kemuka Dokumen Palsu RM170,000

KOTA KINABALU: Seorang pengurus syarikat ditahan Suruhanjaya Pencegahan Rasuah Malaysia (SPRM) Sabah selepas dipercayai mengemukakan dokumen palsu membabitkan nilai RM170,000.

Menurut sumber lelaki tempatan berumur 30-an itu yang terlibat dalam pelaksanaan Projek Community Drumming ditahan semasa hadir di pejabat SPRM Sabah kira-kira jam 11 pagi hari ini.

“Suspek didapati mengemukakan tuntutan daripada sebuah agensi kerajaan berbentuk surat akuan dan pengesahan palsu yang dikemukakan bersama dalam tuntutan yang berjumlah kira-kira RM170,000 pada tahun 2018.

“Tuntutan itu dibuat kepada Kementerian Perdagangan Dalam Negeri dan Hal Ehwal Pengguna (KPDNHEP) Cawangan Kudat, Sabah untuk Projek Community Drumming mengikut Majlis Harga Barang Negara bagi kawasan Matunggong, Kudat, Sabah dan Sikuati, Kudat, Sabah bagi tahun 2018,” katanya.

Sementara itu Pengarah SPRM Sabah S. Karunanithy ketika dihubungi mengesahkan penahanan terbabit dan memaklumkan kesalahan tersebut disiasat mengikut Seksyen 471 Kanun Keseksaan.

Katanya elaki tersebut bagaimanapun dibebaskan dengan jaminan SPRM dan dijangka akan dituduh di Mahkamah Sesyen Khas Rasuah di sini 25 Mei depan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Sabah Johan Pantomim Di Festival Seni Brazil

KENINGAU : Pasukan Kolej Vokasional Keningau telah mendapat tempat pertama di seni festival Brazil yang berlangsung secara jarak jauh pada 10 Mac 2022 dalam kategori pantomim.

Pantomim adalah persembahan teater yang berasaskan ekspresi wajah, pergerakan dan bahasa isyarat tanpa sebarang pertuturan lisan.

Pasukan ini terdiri dari lima orang pelajar iaitu Aaron David, Syafiz Faizie, Alfred Maranis, Isaac Eilan dan Adam Khanafiah.

Persembahan pantomim mereka yang bertajuk “Dirty Laundry” (dobi kotor) mengisahkan senario pendek berkenaan dengan situasi buli di sekolah.

Pelajar yang dibuli dalam lakonan ini telah berjaya memberi pengajaran kepada pembulinya apabila dia menggaulkan bahan tertentu dalam sabun pencuci semasa dipaksa membasuh pakaian pembuli yang menyebabkan mereka berasa gatal yang teramat teruk apabila memakai baju tersebut setelah kering.

Pengarah kolej itu, Encik Johari @ Jaibet Bin Sabin, memuji inisiatif pelajar ini yang berjaya meneroka genre baharu dalam seni persembahan iaitu pantomim yang jarang dipertengahkan dalam mana mana aktiviti seni sekolah.

Dia berharap agar pelajar-pelajar di kolej itu terus aktif dalam aktiviti seni.

Rakaman persembahan tersebut boleh diakses melalui pautan berikut:


Pelajar Sabah Juara Pantomim Di Festival Seni Perancis

KENINGAU : Pasukan Kolej Vokasional Keningau telah dianugerahkan hadiah pertama di festival seni Perancis yang berlangsung secara jarak jauh pada 5 April 2022 dalam kategori pantomim.

Pasukan ini terdiri dari enam orang pelajar iaitu Oliver Owenclay, Firdaus Kasiman, Rino Marcellus, Jaidi Justin, Arthur Valentine dan Iqmal Ryan Jusinin.

Persembahan pantomim mereka yang bertajuk “Last Man Standing” (lelaki terakhir berdiri) mengisahkan senario pendek berkenaan dengan perlawanan gusti.

Perlawanan gusti tersebut yang telahpun diumumkan pemenangnya telah bertukar menjadi huru-hara apabila munculnya pencabar secara tiba-tiba dari khayalak penonton.

Pengarah kolej itu, Encik Johari @ Jaibet Bin Sabin, berasa bangga dengan usaha pelajar ini yang berjaya meneroka genre baharu dalam seni persembahan iaitu pantomim yang kurang popular berbanding genre lain seperti muzikal dan pementasan teater.

Dia berharap agar pelajar-pelajar di kolej itu terus aktif dalam aktiviti seni kerana ianya mampu membantu memelihara warisan budaya.

Rakaman persembahan tersebut boleh ditonton melalui pautan berikut:


Sabah benam Terengganu FC II

KOTA KINABALU: Sabah bangkit daripada ketinggalan satu gol sebelum membenam Terengganu FC II (TFCII) 3-1 dalam aksi Liga Perdana di Stadium Likas, di sini, malam ini.

Separuh masa pertama menyaksikan permainan agak perlahan dengan bola lebih banyak berada di kawasan tengah.

Peluang terbaik Sabah hadir pada minit kesembilan menerusi tandukan Luka Milunovic hasil hantaran Mohd Azzizan Nordin namun tandukannya itu berjaya diselamatkan penjaga gol Terengganu FC II (TFCII), Mohd Shamirza Yusoff.

PENYERANG Sabah Maxsius Musa (tengah) cuba melepasi pemain pertahanan pasukan TFC II dalam saingan Liga Perdana di Stadium Likas, sebentar tadi. – Foto BERNAMA

TFCII yang sekali-sekala membahayakan kubu Sabah kemudian memperolehi gol pertama pada minit ke-39 menerusi Mohd Ramzi Sufianyang menyempurnakan hantaran Mohd Ridzuan Mohd Razali bagi menjadikan kedudukan 1-0 dan kedudukan itu kekal sehinggat tamat separuh masa pertama.

Bermula babak kedua, skuad Tambadau tidak menunggu lama untuk menyamakan kedudukan apabila pertahanan import mereka, Park Taesu menjaringkan gol pada minit ke-50 selepas keadaan kelam kabut dalam kotak penalti.

Luka Milunovic kemudian menggegar jaring lawan pada minit ke-60 namun gol itu tidak dikira kerana pengadil mendapati pemain tengah itu lebih dulu mengasari pertahanan lawan.

Bagaimanapun dia berjaya menebus kekecewaannya apabila meledak gol kedua Sabah menerusi sepakan percuma untuk menjadikan kedudukan 2-1.

Pada minit ke-68, Paunovic hampir menambah jaringan buat pasukannya namun tandukannya sekadar singgah di palang.

Pemain gantian, Ricco Nigel Milus kemudian menceriakan lebih 2,000 penyokong tuan rumah apabila menyempurnakan hantaran Milunovic pada minit ke-73 bagi menjadikan kedudukan 3-1 dan ianya kekal sehingga wisel penamat.

Kemenangan itu adalah yang pertama buat skuad kendalian Jelius Ating selepas tiga perlawanan.  – Berita Harian


Oksigen Kapal Selam Hilang Tahan 5 Hari Jika Ada Elektrik

BALI: Bekalan oksigen KRI Nanggala 402, yang hilang bersama 53 kelasi di perairan Bali, mungkin mencukupi untuk tempoh lima hari sekiranya kapal selam itu tidak terputus bekalan elektrik.

Bagaimanapun, Ketua Turus Tentera Laut Indonesia, Laksamana Yudo Margono, tidak dapat mengesahkan sama ada gangguan bekalan elektrik itu berlaku ketika kapal selam buatan Jerman itu mula menyelam pada Rabu.

“Jika tidak terputus bekalan tenaga atau masih memiliki kapasiti elektrik, bekalan oksigen akan mencukupi untuk lima hari.

“Semalam, saya maklumkan (enjin dan tenaga elektrik kapal selam) masih berfungsi, beberapa petanda boleh didengari oleh Komando Pasukan Katak (KOPASKA) yang sedang mencarinya, yang terletak 50 meter daripada kapal selam itu,” katanya dalam sidang media di sini, semalam.

Berdasarkan maklumat itu, Yudo memaklumkan beliau berharap KRI Nanggala 402 tidak terputus bekalan elektrik kerana apabila gangguan itu berlaku, bekalan oksigen akan kehabisan dalam tempoh tiga hari.

Hubungan dengan KRI Nanggala 402 yang membawa 53 kelasi itu terputus ketika kapal selam itu sedang menjalani latihan ketenteraan menggunakan torpedo tidak jauh dari pulau percutian Bali pada Rabu.

Misi pencarian kapal selam terbabit difokuskan di sembilan lokasi di utara perairan Bali, kira-kira 40 kilometer dari pesisir Celukan Bawang di daerah Buleleng, selepas anggota pencarian menemukan tumpahan minyak serta mengesan daya magnetik yang kuat kira-kira 50 hingga 109 meter dari aras laut.

Tentera Indonesia mengerah 21 kapal perang, termasuk yang memiliki keupayaan pengesanan sonar, antaranya KRI Rigel-933, KRI Rimau-724, dan kapal selam KRI Alugoro-405.

Beberapa negara turut menggerakkan aset masing-masing untuk misi mencari dan menyelamat itu, termasuk MV Swift Rescue dari Singapura, MV Mega Bhakti (Malaysia), HMAS Ballaratand HMAS Sirius (Australia), SCI Sabarmati (India), dan pesawat Poseidon (Amerika Syarikat).

Polis Indonesia dan Agensi Mencari dan Menyelamat Nasional (BASARNAS) juga menggerakkan kapal, kenderaan dalam air kawalan jauh (ROV) dan dron untuk misi pencarian berkenaan. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kalabakan Kembali Zon Merah

KOTA KINABALU: Daerah Kalabakan kembali menjadi zon merah apabila merekodkan lebih 40 kes aktif COVID-19, semalam.

Ia menjadikan 18 zon merah direkodkan di Sabah, setakat ini.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun, berkata tiga kes dicatatkan di Kalabakan semalam.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 semalam adalah sebanyak 303 kes, menjadikan jumlah kumulatif sebanyak 38,172 kes.

“Bilangan pesakit COVID-19 dalam unit rawatan rapi ialah 52 orang dan 15 orang pula memerlukan alat bantuan pernafasan,” katanya dalam kenyataan, semalam.

Masidi berkata, kes tertinggi dalam zon merah direkodkan di Kota Kinabalu dengan 64 kes kemudian diikuti Tawau (47); Lahad Datu (39); Penampang (32); Sipitang (22); Papar (19); Sandakan (16); Putatan (14); Kota Belud (10); Keningau (8); dan Kunak (1).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AMANAH akan pecat ahli yang tanding sebagai calon Bebas

KOTA KINABALU: Parti Amanah Negara (AMANAH) Sabah memberi amaran akan mengambil tindakan tegas terhadap ahlinya jika didapati bertanding sebagai calon Bebas pada Pilihan Raya Kecil (PRK) Parlimen Sandakan, 11 Mei depan.

Pengerusinya, Haris Alimudin, berkata sesiapa yang mengingkari amaran itu akan dihadapkan ke jawatankuasa tatatertib dan dipecat daripada parti.

“AMANAH Sabah akan memastikan jika ada ahli parti yang menjadi calon Bebas atau parti lain, mereka akan dihadapkan ke Jawatankuasa Tatatertib dan akan dipecat daripada menjadi ahli parti,” katanya dalam kenyataan, di sini, hari ini.

Suruhanjaya Pilihan Raya (SPR) menetapkan hari penamaan calon bagi PRK berkenaan pada 27 April ini.

Haris menegaskan pendirian itu sejajar dengan komitmen AMANAH Sabah untuk menggerakkan seluruh jentera dan ahli parti itu di Sandakan bagi memastikan kemenangan calon Pakatan Harapan (PH) daripada DAP selaku penyandang kerusi berkenaan.

Katanya, AMANAH Sabah akan menumpukan kawasan Bumiputera dan memastikan undi mereka diberikan kepada calon PH.

“AMANAH Sabah menyatakan sokongan kepada calon PH daripada DAP yang akan bertanding pada PRK Parlimen Sandakan.

“Berdasarkan kepada konsensus dalam kalangan parti komponen PH, DAP diberikan mandat untuk terus mewakili Parlimen Sandakan.

“Ia juga sebagai satu penghormatan tertinggi kepada mendiang Datuk Stephen Wong Tien Fatt yang memberikan khidmat terbaik kepada rakyat di Parlimen ini sepanjang perkhidmatannya,” katanya.

Beliau berkata, pihaknya percaya DAP akan meletakkan calon yang berwibawa dan mampu menggalas tanggungjawab kepada rakyat sebagaimana diberikan mendiang Tien Fatt yang meninggal dunia akibat serangan jantung pada 28 Mac lalu. – Berita Harian


COVID-19: Daerah Kunak Kini Zon Merah

KOTA KINABALU: Peningkatan kes di Kunak menjadikan daerah itu kini berada dalam zon merah.

Dengan tambahan tiga kes positif baharu di Kunak hari ini, ia menyebabkan daerah terbabit menyertai 14 daerah lain dalam zon merah.

Untuk hari ini, kes positif baharu Covid-19 di Sabah menurun kepada 254 kes.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, tiada sebarang kes kematian dan kluster baharu dilaporkan hari ini.

Daripada 254 kes baharu hari ini, Kota Kinabalu mencatatkan kes tertinggi dengan 50 kes, diikuti Lahad Datu (47), Tawau (43), Penampang (22), Sandakan (17), Keningau (9), Kota Belud (8), Papar (8), Kudat (7) dan enam kes di Tuaran, Putatan dan Kalabakan.

Manakala, Sipitang (5), Kota Marudu (5), Kinabatangan (3), Kunak (3) dan dua kes di Tambunan, Semporna dan Kuala Penyu.

Sementara satu kes di Pitas, Ranau dan Beluran.

Hari ini, Sipitang berubah dari zon kuning kepada zon jingga.

Masidi berkata, daripada 254 kes positif itu, sebanyak 165 kes dari saringan kontak rapat, saringan bergejala 43 kes, saringan kluster-kluster sedia ada sembilan kes, saringan komuniti dua kes dan 35 kes adalah dari lain-lain kategori.

Sementara itu, sebanyak 239 kes pulih dilaporkan, dengan kumulatif kes sebanyak 34,873 kes. Bilangan kumulatif kematian di Sabah kekal 264 kes.

Setakat ini, sebanyak 37,294 kes Covid-19 dilaporkan di Sabah dengan 1,724 kes aktif yang sedang menerima rawatan, iaitu 633 orang di hospital dan 1,091 orang di Pusat Kuarantin dan Rawatan Covid-19 (PKRC).

Terdapat 59 orang ditempatkan di Unit Rawatan Rapi (ICU) dan 16 orang memerlukan alat bantuan pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Wanita 102 Tahun Ditemukan Terapung Di Tawau

TAWAU: Penduduk Kampung Tanjung Batu Keramat, Tawau digemparkan dengan penemuan mayat wanita berusia 102 tahun terapung di penempatan atas air itu, pagi ini.

Marwiyah Sakke dipercayai lemas sebelum jasadnya ditemukan penduduk kampung kira-kira 6 pagi sebelum dilaporkan kepada pihak polis untuk tindakan lanjut.

Anak mangsa, Samsiah Baddu, 60, berkata dia hanya menyedari kehilangan ibunya kira-kira jam 2 pagi selepas melihat tingkap rumah terbuka dan wanita lanjut usia itu tiada di dalam biliknya.

Katanya, walaupun umur ibunya lebih 100 tahun tetapi dia masih sihat dan mampu berjalan, cuma mengalami masalah nyanyuk (Alzheimer) dan sering merayau.

“Pagi tadi, selepas Subuh usaha mencari diteruskan oleh ahli keluarga di sekitar kampung sebelum menemukan selipar dan kain batik yang dipakainya berhampiran perahu di bawah rumah ketika air laut surut.

“Tidak lama selepas itu, kami dimaklumkan oleh penduduk kampung penemuan mayat ibu kira-kira satu kilometer dari kawasan rumah di sini,” katanya ketika ditemui di Unit Forensik Hospital Tawau.

Sementara itu, Ketua Polis Daerah Tawau, Asisten Komisioner Peter Umbuas, ketika dihubungi mengesahkan penemuan mayat mangsa.

Katanya, kakitangan Kementerian Kesihatan Malaysia (KKM) dari unit forensik turut hadir di lokasi kejadian untuk membuat pemeriksaan fizikal ke atas tubuh mangsa sebelum mayat dihantar ke Hospital Tawau.

“Kes diklasifikasikan sebagai mati mengejut,” katanya.- HMetro


Cara Mohon Pengeluaran Khas KWSP RM10,000 (April 2022)

Permohonan Pengeluaran Khas KWSP kini dibuka sepenuhnya. Pengeluaran ini bertujuan membantu ahli yang terkesan dikala pandemik melanda negara.

Di sini kami kongsikan maklumat dan cara membuat permohonan Pengeluaran Khas KWSP 2022.

Kemudian pilih permohonan dengan klik gambar permohonan seperti yang tertera di bawah ini.

Selepas itu, anda boleh meneruskan untuk membuat permohonan dengan mengisi maklumat yang diminta.

Perkara berikut perlu diingat sebelum membuat permohonan, iaitu:

Selepas klik butang permohonan, anda perlulah memasukkan nombor kad pengenalan dan telefon bimbit anda.

Anda boleh ikuti langkah-langkah seterusnya. Pastikan anda memasukkan amaun dan maklumat yang betul semasa membuat permohonan.

Untuk langkah-langkah secara terperinci, boleh lihat gambar di bawah ini:

Cara pembayaran pengeluaran khas adalah secara sekali bayar sahaja (one-off). Ianya akan dipindahkan ke dalam akaun yang anda masukkan semasa mengisi maklumat pembayaran.

Ahli KWSP yang berumur 55 tahun ke bawah dan mempunyai simpanan minimum RM150

Berapakah nilai perlu dikekalkan di dalam akaun 1 KWSP?

RM100. Ini bagi memastikan anda kekal menjadi ahli KWSP.

Bilakah pembayaran pengeluaran KWSP ini dibuat?

Tidak boleh . Sebarang pindaan dilakukan selepas permohonan dibuat adalah tidak dibenarkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak tahan suami busuk, isteri minta cerai

NEW DELHI: Seorang isteri memfailkan cerai kerana tidak tahan tabiat buruk suaminya enggan mandi atau mencukur jambang sehingga menyebabkan badannya terlalu busuk.

Media tempatan melaporkan, wanita berusia 23 tahun dari Madhya Pradesh itu diarahkan mahkamah supaya tinggal berasingan selama enam bulan sebelum perintah cerai diberikan, lapor agensi berita PTI.

Wanita itu dan suaminya yang berusia 25 tahun berkahwin tahun lalu. Dalam dokumen difailkan, wanita terbabit mendakwa suaminya enggan mencukur jambang atau mandi sehingga tujuh atau lapan hari berturut-turut.

Kaunselor mahkamah Shail Awasthi berkata: “Wanita kini meminta cerai kerana isu remeh. Dalam kes ini, si isteri berang kerana suaminya sekadar memakai wangian setiap kali diminta mandi.”

Katanya, perkahwinan itu diatur keluarga yang tidak bersetuju tindakan wanita itu meminta cerai. – Agensi


300 Hektar Tanah Untuk Tanaman Baharu Koko Di Sabah

KOTA BELUD, 23 Jun : Kementerian Perusahaan Perladangan dan Komoditi telah membuka kawasan tanaman baharu koko seluas 300 hektar di Sabah menerusi program Rangsangan Pengeluaran Hasil Koko (RPKH) Tanaman Baharu 2022 (TB22).

Timbalan Menterinya Datuk Willie Mongin berkata program itu antara lain akan menggunakan khidmat kontraktor bagi melaksanakan kerja-kerja pembukaan dan pembersihan kawasan berkenaan.

“Inisiatif ini akan meringankan bebanan kewangan dan mengurangkan aktiviti fizikal yang perlu ditanggung sendiri oleh para pekebun kecil,” katanya dalam kenyataan hari ini.

Terdahulu, Willie merasmikan program Jelajah Agrikomoditi #KeluargaMalaysia 2022 bersama peserta program RPHK TB22 di Kampung Kiau Taburi dekat sini.

Seramai 30 pekebun dari kampung tersebut menghadiri sesi perjumpaan dikendalikan Lembaga Koko Malaysia (LKM).

Willie berkata inti pati utama program RPHK TB22 antara lain meliputi komponen projek tanaman baharu, pembinaan mini pengeringan koko serta aktiviti pemindahan teknologi dan pengembangan.

Beliau berkata sebahagian besar golongan pekebun koko di zon Kiau bekerja sebagai pemandu pelancong di Gunung Kinabalu.

Menurutnya, kedudukan kebun koko di lokasi strategik di daerah itu juga dilihat berupaya melonjakkan kawasan tersebut sebagai sebuah pusat pelancongan berpotensi tinggi.

“Oleh itu, perancangan masa depan pembangunan industri koko di zon Kiau juga akan berpaksikan kepada agropelancongan seiring dengan perkembangan industri inap desa dan rekreasi di kawasan ini,” katanya.

Willie dalam pada itu berkata LKM juga akan membangunkan 10 hektar tanah untuk tanaman baharu koko di zon Kiau berkonsepkan integrasi tanaman dengan avokado menjadi tanaman pilihan para pekebun. – BERNAMA


Wanita Cedera Di Bahagian Kepala Dihempap Muatan Lori

TAWAU – 22 JANUARI 2019 (Selasa) – Seorang pemandu wanita mengalami kecederaan di bahagian kepala selepas kenderaan dipandu mangsa dihempap muatan lori trailer di Tanjung Batu Laut, pagi tadi.

Ketua Polis Daerah Tawau, ACP Fadil Marsus berkata, kejadian berlaku ketika lori terbabit sedang dalam perjalanan dari Pelabuhan Tawau menuju ke Pengkalan Hup Seng manakala motokar jenis Perodua Alza dipandu mangsa dalam perjalanan dari arah Tanjung Batu menghala ke bandar Tawau.

Katanya, semasa tiba di tempat kejadian, muatan besi yang dibawa lori terbabit secara tiba-tiba jatuh dan menghempap bahagian hadapan kenderaan mangsa, mangsa telah cuba mengelak lalu terbabas ke kiri jalan.

Akibat kemalangan tersebut, mangsa mengalami kecederaan ringan di bahagian kepala, manakala kenderaan mangsa mengalami kerosakan teruk.

Siasatan awal mendapati kejadian berpunca dari kecuaian pemandu lori trailer terbabit tidak menguruskan muatan dengan baik sehingga menyebabkan muatan terjatuh.

Siasatan berkaitan kemalangan tersebut masih diteruskan dan Kes disiasat dibawah Rule 10LN 166/59.


MK K-Clique ‘Keluar’ Tiga Hari

KUALA LUMPUR: Imej bersih penyanyi rap, MK K-Clique tanpa gelang dan rantai sepanjang mengikuti kelas agama bersama kumpulan jemaah tabligh yang tersebar di media sosial, menjadi tular dalam kalangan peminat.

MK atau nama sebenarnya Muhammad Hairi Amin Hamdan, 25, menyertai kelas agama di Jerantut, Pahang bersama rakan lain antaranya bekas pelakon, Mas Khan.

Difahamkan MK menyatakan hasrat mengikuti kelas terbabit sejak tiga minggu lalu dan akhirnya berpeluang menyertai kelas yang berlangsung selama tiga hari.

Menerusi paparan foto, MK melakukan pelbagai pengajian asas agama termasuklah aktiviti sunnah seperti menunggang kuda dan makan dalam dulang beramai-ramai.

Sementara itu, Mas Khan ketika dihubungi enggan mengulas perkara ini.

“Saya bukan sombong tetapi hanya nak berehat seketika dari industri,” katanya.

Sebelumnya, industri hiburan menyaksikan beberapa penghijrahan selebliri antaranya Zul Yahya, Amar Asyraf, Nabil Ahmad dan ramai lagi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Dipercayai Mangsa Bot Karam Ditemui Di Perairan Mataking, Semporna

LAHAD DATU, 26 Okt: Satu mayat ditemui di Laut Mataking, Semporna, hari ini disyaki salah seorang daripada tujuh mangsa yang dilaporkan masih hilang selepas bot dinaiki dipercayai karam pada Khamis lalu.

Komander Pasukan Polis Marin (PPM) Wilayah 4 Sabah, ACP Mohamad Pajeri Ali berkata mayat yang belum diketahui jantina itu ditemui orang awam yang kemudian memaklumkan  kepada anggota bertugas Pasukan Gerakan Am (PGA).

“Saya percaya,mayat yang ditemui ini ada hubungan atau berkaitan tujuh mangsa hilang itu.

“Kita percaya mayat ini dihanyutkan mengikut arus laut, kalau kita lihat mangsa pertama yang ditemui berada laluan arus yang tidak menentu,” katanya ketika ditemui di sini, hari ini.

Menurutnya, bagaimanapun pihaknya masih mendapatkan status mayat berkenaan.

“Mayat sekarang berada di Pos PGA Mataking dan  anggota PPM Semporna serta polis Bahagian Siasatan Jenayah Ibu Pejabat Polis Daerah Semporna berada di pos berkenaan,” katanya.

Dalam pada itu, Mohamad Pajeri berkata, radius pencarian akan diperluaskan mengikut keperluan.

“Operasi mencari dan menyelamat (SAR) mangsa masih  hilang dijalankan untuk tempoh seminggu,” katanya.

Sebelum ini dilaporkan, seorang lelaki selamat di perairan Merabung, manakala seorang wanita ditemui lemas di perairan Bangingod, Tungku dekat sini, dan tujuh individu masih hilang dikhuatiri lemas selepas bot dinaiki sembilan orang  di percayai karam.

Hari ini, Mohamad Pajeri menyertai tinjauan di kawasan tanggungjawab sekitar perairan daerah ini yang turut disertai media pada 8.30 pagi tadi.


‘Tidak Perlu Beg Mahal, Cukup Dengan Hati Emas’ – Stacy

“Kalau dapat hadiah, saya terima. Kalau tak ada sekali pun, saya okay sahaja. Saya bukan jenis meminta-minta malah jauh sekali nak menyusahkan suami,” kata penyanyi popular Stacy mengenai luahan hati suaminya yang juga penyanyi Akim Ahmad kerana tidak dapat memberikan hadiah sempena hari jadinya yang ke-29 pada Ahad lalu.

Stacy atau nama sebenarnya Ummu Shaikhah Stacy Anam berkata, dia tidak pernah berharap Akim memberikan hadiah mahal seperti tas tangan berjenama.

Malah, Stacy yang kini popular menerusi lagu Khayal berkata kebaikan dan tanggungjawab yang ditunjukkan Akim terhadap dirinya dan dua anak mereka sudah memadai.

“Setiap hari pun dia sudah berikan saya kehidupan yang bermakna untuk dijadikan memori. Saya bersyukur sangat. Alhamdulillah, adanya dia dan anak-anak hadiah yang cukup untuk buat saya senyum dan bersyukur setiap hari.

“Duit boleh dicari tetapi kehidupan yang harmoni dan dapat senyum bersama orang yang ikhlas berjuang bersama kita itu bukan senang. Saya bersyukur dengan adanya suami dan mereka dalam lingkungan itu.

“Saya juga tak perlukan tas tangan dan lainnya. Cukuplah dengan hati emas yang dia sudah berikan kepada saya selama ini. Alhamdulillah,” katanya kepada Harian Metro.

Bagaimanapun, kata Stacy, Akim yang juga vokalis kumpulan Akim & The Majistret menghadiahkannya lagu baru berjudul Yang Satu.

Lagu itu turut diperdengarkan secara eksklusif pada majlis sambutan ulang tahun Stacy dan meraikan 11 tahun pembabitannya dalam bidang muzik, baru-baru ini.

“Terima kasih untuk lagu Yang Satu dan ditujukan kepada saya. Terasa seperti bidadari cantik pula apabila lagu ini ditujukan kepada saya.

“Siapa yang sudah dengar lagu Yang Satu daripada Akim & The Majistret tempoh hari? Manis kan? Terutama untuk yang ingin menghargai isteri,” katanya.


Sebelum Aidilfitri Masa Paling Tepat Keluar i-Citra, Kata Najib

KUALA LUMPUR: Bekas Perdana Menteri Najib Razak mencadangkan supaya pengeluaran khas kali terakhir i-Citra bagi ahli yang terjejas boleh dilaksanakan selepas dividen 2021 Kumpulan Wang Simpanan Pekerja (KWSP) dibayar tidak lama lagi.

Ahli Parlimen Umno itu juga berpendapat bahawa masa yang tepat bagi pengeluaran khas itu adalah sebelum Hari Raya Aidilfitri.

“Pada pendapat saya, masa yang paling tepat bagi kerajaan membenarkan pengeluaran khas kali terakhir i-Citra bagi ahli yang terjejas ialah selepas dividen 2021 KWSP dibayar kepada pencarum tidak lama lagi dan sebelum Hari Raya,” katanya di Facebook.

Najib mengulas sokongan Ketua Pemuda Perikatan Nasional (PN) Ahmad Fadhli Shaari terhadap pengeluaran i-Citra RM10,000 bagi pencarum yang terjejas.

Fadhli dalam kenyataan semalam mendedahkan bahawa Perdana Menteri Ismail Sabri Yaakob mahu melaksanakan pengeluaran berkenaan, namun Menteri Kewangan Tengku Zafrul Aziz enggan merealisasikannya.

Mengulas lanjut, Najib berkata, sokongan yang dinyatakan secara terbuka oleh Ketua Pemuda PAS itu dijangka mendapat sokongan menteri PN dan menjadikan permintaan rakyat itu suatu realiti.

“Dengan sokongan yang diumum Ketua Pemuda PN/PAS semalam, saya lebih optimis bahawa menteri-menteri PN akan akhirnya tidak lagi membantah tetapi akan menyokong permintaan pengeluaran khas ini dan ia akan menjadi realiti.

“Harap Ketua Pemuda PN/PAS seorang ini akan berusaha untuk memujuk Presiden Bersatu dan PAS serta menteri-menteri PN untuk memberi sokongan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Bawa Masuk Parti Guna Nama Agama Ke Sabah

SHAH ALAM: Parti politik yang menggunakan nama agama mungkin berjaya di Semenanjung Malaysia tetapi tidak di Sabah, kata Presiden Parti Cinta Sabah, Datuk Seri Anifah Aman.

Beliau berkata, Sabah merupakan negeri unik kerana rakyatnya bertolak ansur dan mencintai sesama sendiri tanpa mengira kaum serta agama.

“Jangan merosakkan perpaduan antara kaum dan agama di Sabah. kekalkan parti itu di Malaya (Semenanjung Malaysia) sahaja.

“Saya? Saya seorang muslim yang cintai agama saya. Namun cara orang Sabah mencintai agama adalah berbeza dan orang Sabah tidak suka agama serta politik dihubung kaitkan,” katanya menerusi hantaran di Facebook beliau hari ini.

Biarpun tidak menamakan parti tersebut, ia difahamkan merujuk kepada Pas di mana wujud polemik selepas terdapat cadangan supaya parti itu turut menganggotai Kerajaan Negeri Sabah.

Mengulas lanjut, Anifah berkata, beliau berharap tidak ada mana-mana parti politik yang menggunakan nama agama masuk ke Sabah.

“Mohon maaf, jangan bawa mana-mana parti politik yang menggunakan nama agama ke Sabah. Kalau anda faham keadaan Sabah, tentu anda akan bersetuju dengan kami,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Konduktor Bas Mengaku Tidak Bersalah Mencedera Dan Merompak Pemandu Grab Wanita

KOTA KINABALU: Seorang konduktor bas mengaku tidak bersalah atas pertuduhan mencederakan dan merompak seorang pemandu Grab wanita berusia 59 tahun di Kinarut awal bulan ini.

Mohd Isyak Donal, 22 dari Semporna yang tidak diwakili memohon untuk dibicarakan apabila dibawa ke hadapan Hakim Mahkamah Sesyen Ummu Kalthom Abdul Samad hari ini di sini.

Dia dituduh di bawah Seksyen 394 Kanun Keseksaan iaitu mengakibatkan kecederaan ketika melakukan rompakan yang membawa hukuman penjara sehingga 20 tahun dan boleh didenda ataupun disebat sekiranya didapati bersalah.

Mohd Isyak dituduh memukul dan mencederakan, Liew Hen Wah sebelum merompak pemandu Grab wanita itu pada pukul 10pagi di Kampung Gana, Kinarut pada 7 Januari lalu.

Ummu kemudian menetapkan 30 Januari ini bagi pengurusan kes pra-bicara.

Mahkamah menawarkan ikat jamin sebanyak RM6,000 yang harus dibayar tunai dengan dua orang penjamin tempatan yang beralamat tetap seperti alamat tertuduh dalam kad pengenalan.

Syarat tambahan turut ditambah iaitu tertuduh harus melapor diri dengan Pegawai Penyiasat setiap minggu dan sekiranya gagal berbuat demikian jaminan akan dilucutkan.

Ummu turut memberi amaran bahawa Mahkamah juga berhak membatalkan jaminan tersebut sekiranya menerima aduan daripada mangsa atau saksi-saksi telah diganggu.

Syarat-syarat ini ditetapkan memandangkan tertuduh didakwa melakukan kesalahan yang berat.

Timbalan Pegawai Pendakwaraya Nur Syafiqah Suleiman menyatakan bahawa dakwaan kesalahan ini tidak dibenarkan ikat jamin kerana terdapat risiko kemungkinan mangsa akan diganggu.

Sekiranya, Mahkamah memutuskan menawarkan ikatjamin maka pihak pendakwaraya memohon ianya ditetapkan sebanyak RM6,000 dengan beberapa syarat tambahan lagi termasuk melapor diri kepada pegawai penyiasat dua kali sebulan.

Bagaimanapun sehingga berita ini ditulis belum ada maklumat tertuduh telah dibebaskan atas ikat jamin.-SabahNewsToday


Kesesakan Trafik Luar Biasa Di Sepanggar Susahkan Pengguna – Azis Jamman

KOTA KINABALU: Kelemahan dan kepincangan sistem pengurusan trafik di Sepanggar menimbulkan kegusaran dalam kalangan pengguna jalan raya.

Ketua Wira Warisan, Datuk Mohd Azis Jamman berkata, kerja menaik taraf jalan yang sedang dilakukan menyebabkan kesesakan luar biasa di kawasan Sepanggar.

Maka, timbul persoalan adakah Kajian Impak Lalu Lintas (TIA) dilakukan bagi kerja-kerja menaik taraf jalan di Sepanggar?.

“Sekiranya ada, adakah ia telah disemak dan disahkan oleh pihak berwajib iaitu Kementerian Kerja Raya selaku pemilik projek atau Jabatan Kerja Raya (JKR) Sabah sselaku pegawai penguasa dan oenasihat teknikal kepada kerajaan negeri dalam projek ini?.

“Adakah laporan TIA tersebut telah dikongsikan kepada rakyat atau pengguna jalan raya Sepanggar khasnya, sepertimana diamalkan di negeri lain?. Untuk makluman, TIA merupakan satu keperluan dan kaedah asas dalam kawalan perancangan dan pelaksanaan sesuatu projek pembangunan jalan raya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Warga Asing Antara Tujuh Penagih Dadah Ditahan Di Pulau Sepanggar

KOTA KINABALU: Tujuh lelaki termasuk dua warga asing ditahan di Kampung (Kg) Pulau Sepanggar atas kesalahan penyalahgunaan dadah dalam operasi Ops Sarang, di sini pada awal pagi tadi.

Ketua Polis Daerah Kota Kinabalu Asisten Komisioner Habibi Majinji berkata, lelaki yang berumur antara 21 hingga 46 tahun itu ditahan ketika anggota Bahagian Siasatan Jenayah Narkotik IPD Kota Kinabalu menjalankan operasi secara bersama dengan Pasukan Polis Marin di perkampungan itu bermula 8 malam (Selasa) hingga 3 pagi tadi.

Serbuan itu melibatkan rampasan sebanyak 0.67 gram syabu.

Kesemua yang ditahan disiasat mengikut Seksyen 12 (2) dan Sekseyn 15(1)(a) Akta Dadah Berbahaya 1952.

”Ops Sarang akan terus diperhebatkan dengan usahasama bersama agensi lain dan ia akan diadakan secara berterusan bagi mengenalpasti dan mengambil tindakan terhadap ahli sindiket pengedaran dadah dan menangani masalah penagih tegar sekitar perkampungan nelayan di Kg Pulau Sepanggar.

”Bagi meningkatkan lagi pembanterasan dadah, orang awam disaran menyalurkan maklumat mengenai penyalahgunaan dadah ke talian hotline IPD Kota Kinabalu 088 529 220 atau ke akaun Facebook Page ‘Polis Daerah Kota Kinabalu’.


5,666 Kes Baharu Covid-19, 6,978 Sembuh

PUTRAJAYA: Kementerian Kesihatan (KKM) melaporkan rekod kes harian Covid-19 dengan 5,666 jangkitan dikesan dalam tempoh 24 jam lalu.

Dalam kenyataan media hari ini, Ketua Pengarah Kesihatan, Dr Noor Hisham Abdullah berkata jumlah jangkitan kini adalah 2,431,716 kes.

Hisham berkata, terdapat 6,978 kes pulih, menjadikan jumlah mereka yang sembuh dari Covid-19 menjadi 2,327,369.

Terdapat 299 kes memerlukan bantuan pernafasan dan 601 kes yang memerlukan rawatan di unit rawatan rapi (ICU).

Sementara itu, beliau berkata berdasarkan data terkini pada 23 Okt , nilai RT Malaysia adalah sebanyak 0.87.

Negeri yang mencatatkan nilai RT yang tertinggi adalah Kuala Lumpur (nilai RT 1.0), diikuti oleh Negeri Sembilan (nilai RT 0.99) dan Putrajaya (nilai 0.96).

“Semua negeri mencatatkan nilai RT melebihi 1.0 kecuali, Negeri Sembilan, Selangor, Perlis, Melaka, Pahang, Terengganu, Kelantan, Kedah, Perak, Johor, Sarawak, Sabah, Putrajaya, Pulau Pinang dan Labuan,” katanya.


COVID-19: 4 Kes Kematian Hari Ini, 2 Di Sabah

PUTRAJAYA: Empat kes kematian dilaporkan hari ini menjadikan jumlah kumulatif kes kematian COVID-19 di negara ini sebanyak 419 kes atau 0.49 peratus daripada jumlah keseluruhan kes.

Ketua Pengarah Kesihatan, Tan Sri Dr Noor Hisham Abdullah, berkata kes kematian hari ini membabitkan tiga wanita warganegara dan seorang lelaki warga asing berumur antara 40 hingga 54 tahun.

Katanya, kes kematian ke-416 membabitkan wanita berusia 40 tahun yang mempunyai penyakit kencing manis dan dilaporkan meninggal dunia di Hospital Labuan.

“Kes kematian ke-417 ialah wanita berusia 50 tahun dan mempunyai penyakit kencing manis, darah tinggi dan dislipidemia serta jenazahnya di bawa ke Hospital Raja Permaisuri Bainun, Ipoh.

“Bagi kes kematian ke-418, ia turut membabitkan seorang wanita berusia 46 tahun dan mempunyai penyakit darah tinggi, dislipidemia dan obesiti serta dilaporkan meninggal dunia di Hospital Tawau,” katanya dalam sidang media COVID-19 di sini, hari ini.

Dr Noor Hisham berkata, kes kematian terakhir dilaporkan hari ini ialah kes ke-419, iaitu lelaki berusia 54 tahun dan tidak mempunyai penyakit kronik serta meninggal dunia di Hospital Queen of Elizabeth, Kota Kinabalu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Runner Syabu “Kantoi”

PENAMPANG: Seorang lelaki warga asing dipercayai menjadi ‘runner’ bekalan dadah sekitar Penampang dan Kota Kinabalu tumpas dalam serbuan di Bundusan, baru-baru ini.

Hasil daripada risikan polis, suspek yang berusia lingkungan 20an ditahan pada jam 1 petang, Isnin lalu bersama dengan dadah yang disembunyikan dalam plastik paket makanan.

Ketua Polis Daerah Penampang Deputi Superintendan Mohd Haris Ibrahim berkata, hasil siasatan awal mendapati suspek warga Filipina terbabit menjadi ‘runner’ atau penghantar bekalan dadah khusus di daerah Penampang sejak setahun yang lalu.

“Hasil risikan polis kita telah menumpaskan pergerakan seorang runner warga asing yang dipercayai aktif melakukan penghantaran bekalan dadah di sekitar Penampang.

“Selain Penampang, suspek turut menghantar bekalan dadah di Kota Kinabalu berdasarkan permintaan. Tangkapan terhadap suspek menemukan sepaket syabu seberat 50.5 gram yang dibungkus dalam plastik paket makanan dan dianggarkan bernilai lebih RM7,000 serta dipercayai sedia untuk dihantar kepada pembeli,” katanya ketika sidang media di IPD Penampang, pagi tadi.

Tambah Haris, pemeriksaan lanjut terhadap suspek mendapati lelaki terbabit tidak mempunyai sebarang rekod jenayah sebelum ini.

“Ujian air kencing juga mendapati suspek negatif dadah,” katanya.

Kes disiasat mengikut Seksyen 39B Akta Dadah Berbahaya 1952.


UPKO pun dapat RM1 juta

PERTUBUHAN Pasokmomogun Kadazandusun Murut Bersatu (UPKO), hari ini, memberitahu Mahkamah Tinggi di Kuala Lumpur, pihaknya mengakui menerima cek bernilai RM1 juta daripada Datuk Seri Najib Razak, pada Februari 2015.

Bendahari Agung UPKO, Datuk Dr Marcus Mojigoh berkata, cek berkenaan bagi menjalankan program parti itu, termasuk pelbagai program kemasyarakatan di Sabah.

Saksi pendakwaan ke-15 yang juga Ketua Bahagian UPKO Bahagian Putatan itu berkata demikian ketika menjawab soalan Timbalan Pendakwa Raya Muhammad Saifuddin Hashim Musaimi dalam prosiding kes Najib yang menghadapi tujuh tuduhan membabitkan dana SRC International Sdn Bhd (SRC International).

MUHAMMAD SAIFUDDIN: Dalam 2015. Kamu ingat ada tak terima bantuan daripada mana-mana pihak?

SAKSI: Pada ketika itu, kita adakan mesyuarat BN (Barisan Nasional). Antara agenda dianggap bantu rakyat adalah penyelesaian. Pada masa itu, kita tak ada kewangan… jadi kami beritahu kepada Datuk Seri Najib, UPKO tak ada cukup wang untuk membantu rakyat… melawat pesakit terlantar dan kerusi roda untuk OKU (orang kurang upaya).

MUHAMMAD SAIFUDDIN: Tadi, kamu ada beritahu Pengerusi BN. Siapa dia?

MUHAMMAD SAIFUDDIN: Bantuan ini daripada Datuk Seri Najib? (Saksi kemudian ditunjukkan kepada satu cek)

SAKSI: RM1 juta. (Cek) bertarikh 13 Februari 2015.

Saksi sama berkata, cek bernilai RM1 juta itu kemudian diserahkan kepada pegawainya yang kemudian memasukkan cek berkenaan ke dalam akaun bank.

Beliau berkata, cek itu kemudian dibahagikan kepada bahagian UPKO untuk menjalankan program-program yang sudah dirancang.

Sementara itu, ketika menjawab soalan peguam Tan Sri Muhammad Shafee Abdulllah yang mewakili Najib, Marcus berkata, pemberian sumbangan itu diberikan tanpa syarat.

“Dia tak bagi apa-apa syarat. Tapi kita senaraikan apa yang kita buat,” katanya.

Prosiding di hadapan Hakim Mohd Nazlan Mohd Ghazali bersambung esok. – Harian Metro


Sabah Sasar 268,000 Penerima Vaksin COVID-19 Fasa Kedua

KOTA KINABALU, 19 April : Sabah menyasarkan seramai 268,000 penerima vaksin bagi fasa kedua Program Imunisasi COVID-19 Kebangsaan peringkat negeri yang bermula hari ini sehingga Ogos depan, kata Menteri Pembangunan Masyarakat dan Kesejahteraan Rakyat Sabah Shahelmey Yahya.

Beliau berkata pemberian vaksin COVID-19 bagi fasa berkenaan akan membabitkan warga emas berumur 60 tahun ke atas, Orang Kurang Upaya dan individu berisiko tinggi yang mempunyai penyakit kronik seperti diabetes dan darah tinggi.

“Hari ini, lebih 200 orang dijangka menerima suntikan dos pertama vaksin COVID-19 bagi fasa kedua, diikuti 600 orang pada esok dan lusa,” katanya kepada pemberita selepas mewakili Ketua Menteri Datuk Hajiji Noor melancarkan fasa kedua program berkenaan di sini, hari ini.

Turut hadir Setiausaha Kerajaan Negeri Datuk Safar Untong, Setiausaha Persekutuan Sabah Datuk Dr Zulkapli Mohamed dan Pengarah Kesihatan Sabah Datuk Dr Christina Rundi.

Shahelmey menggesa rakyat Sabah untuk segera mendaftar dalam Program Imunisasi COVID-19 Kebangsaan berikutan jumlah individu mendaftar menyertai program itu di Sabah  masih lagi agak rendah iaitu seramai 426,934 orang setakat 17 April lepas.

Shahelmey juga berharap pemberian vaksin COVID-19 fasa pertama kepada 42,117 petugas barisan hadapan antara lain terdiri daripada anggota Kementerian Kesihatan Malaysia (KKM) dan bukan KKMM akan menjadi testimoni kepada ahli keluarga dan rakan-rakan mereka yang layak menerima suntikan vaksin.

“Apabila ia (fasa kedua) bermula, maka segala persepsi negatif yang tular di media sosial (mengenai suntikan vaksin COVID-19) akan dapat ditangkis secara perlahan-lahan. Kita perlu menyedarkan lebih ramai orang di Sabah tampil ke hadapan untuk mendaftar menyertai program imunisasi ini,” katanya.

Dalam pada itu, Shahelmey berkata, seramai enam petugas kesihatan di Sabah, yang telah selesai menjalani proses vaksinasi, dikesan dijangkiti COVID-19 namun jangkitan itu antara lain disebabkan oleh kontak rapat selain ada yang dikesan positif selepas kurang daripada seminggu menerima suntikan vaksin.

“Apabila diberi vaksin, ia tidak bermakna kita tidak akan dijangkiti COVID-19 tetapi dengan adanya vaksin ia akan meningkatkan imunisasi dalam badan dan inilah tujuannya agar penularan jangkitan virus dapat dibendung sekaligus dikurangkan.

“Walaupun sudah menerima suntikan vaksin, kita masih perlu mematuhi prosedur operasi standard digariskan kerajaan memandangkan kita masih belum mencapai 80 peratus imuniti kelompok,” katanya menambah seramai 600 individu di Sabah diberikan dos pertama vaksin Sinovac setakat ini.

Sehingga kini, Sabah menyediakan sebanyak 212 Pusat Pemberian Vaksin di seluruh negeri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keakraban Hubungan Malaysia, Brunei, Indonesia Diperkukuh Menerusi Budaya

KOTA KINABALU, 26 Sept: Keakraban hubungan sedia ada antara Malaysia, Brunei Darussalam dan Indonesia perlu diteruskan kerana mempunyai potensi membangunkan ruang-ruang sosial dan budaya antara ketiga-tiga negara.

Ketua Menteri Sabah, Datuk Seri Mohd Shafie Apdal berkata perkara penting supaya dalam mengejar kepentingan ekonomi, keselamatan dan keutuhan wilayah, hubungan “adik-abang’ yang berkonsepkan budaya serumpun diharapkan mampu terus bertahan.

“Sesungguhnya persamaan kebudayaan serantau khususnya melibatkan tiga negara ini begitu akrab dan telah terjalin sejak sekian lama.

“Persamaan yang dimiliki juga seharusnya perlu menjadi tunjang merapatkan lagi hubungan antara rakyat ataupun pendengar (radio) di negara masing-masing,” katanya ketika merasmikan Program Bermukun Seborneo anjuran Radio Televisyen Malaysia, Radio Televisyen Brunei dan Radio Republik Indonesia di sini, hari ini.

Teks ucapannya dibacakan oleh Pembantu Menteri kepada Ketua Menteri Ariffin Asgali.

Yang turut hadir Pengarah RTM Sabah Malinaziah Datu Mohd Julaspi, Konsul Jenderal Konsulat Republik Indonesia di Kota Kinabalu Krishna Djelani dan Konsul Muda Agong Negara Brunei Darussalam Pengiran Runa Pengiran Maslan.

Justeru, Mohd Shafie yakin penganjuran program Bermukun Seborneo ini berupaya mencapai matlamatnya di samping mengeratkan lagi hubungan silaturahim antara ketiga-tiga negara terlibat.

Terdahulu, Malinaziah dalam ucapannnya berkata program Bermukun Seborneo ini adalah acara tahunan diadakan secara bergilir-gilir antara stesen penyiaran terlibat yang bertujuan mengeratkan perpaduan kalangan pendengar radio di tiga negara.

Ia juga dapat menjalinkan hubungan baik antara tiga negara melalui irama bermukun yang mempunyai persamaan budaya dan bahasa.

Bermukun adalah acara berbalas pantun sambil berdendang yang popular dalam kalangan suku kaum Melayu Sarawak, Brunei dan Kedayan serta melibatkan irama tradisional seperti joget, zapin dan inang ketika berbalas pantun.


(VIDEO) Kejamnya Kau Doktor!

ASTANA (Kazakhstan): Seorang doktor gigi disiasat polis selepas rakamannya mengasari pesakit kanak-kanak yang takut untuk mencabut gigi di sebuah klinik di Aktau, Kazakhstan menjadi tular di media sosial.

Daily Mail melaporkan, Tolegen Mukhambetov, 26, bertindak agresif terhadap kanak-kanak berusia tujuh tahun itu termasuk menghentak badan mangsa ke atas kerusi pesakit.

“Dua jururawat turut berada dalam bilik itu namun mereka tidak menunjukkan rasa bimbang terhadap kelakuan doktor gigi terbabit, lapor TengriNews.

Ibu mangsa, Kyzgaldak Saparova berkata, dia memberitahu doktor itu bahawa anaknya takut untuk mencabut gigi.

“Saya cuba memujuknya selama dua jam supaya dia membuka mulut selain masuk ke bilik itu sebanyak tiga kali,” katanya.

Bagaimanapun, dia yang melihat rakaman kamera litar tertutup (CCTV) terkejut melihat insiden itu dan membuat laporan polis.

“Dia melayannya seperti seekor anjing menyebabkan saya terus membuat laporan polis dan tidak akan membiarkannya terlepas,” katanya.


Ladang Anggur Jadi Tarikan Pelancong Di Tuaran

TUARAN: Ladang anggur dan buah tin di Jongrapevines and Figs Garden yang terletak di Kampung Bantayan, Tamparuli, dekat sini menjadi lokasi agro-pelancongan yang semakin menjadi tumpuan pelancong di daerah ini.

Ladang seluas kira-kira 0.4 hektar itu diusahakan sejak dua tahun lalu oleh Jontih Enggihon yang juga merupakan Presiden Persatuan Pokok Tin dan Anggur Sabah.

Ketika ditemui Bernama di ladang anggurnya itu, Jontih berkata ladang tersebut yang diusahakan secara organik sepenuhnya itu menjadi tumpuan kerana buah anggur dan tin bukanlah buah yang tumbuh secara semula jadi di negara-negara beriklim sub-tropika atau sederhana sejuk seperti di Asia Tenggara.

“Masyarakat tempatan selalu melihat buah anggur dan buah tin yang sudah dipetik dan dijual di pasaran, namun jarang melihat buah berkenaan secara terus dari pokok.

“Di ladang ini pengunjung boleh melihat sendiri pokok anggur dan buah tin yang ditanam serta dijaga secara khusus di dalam rumah kalis hujan,” katanya.

Menurutnya pelancong juga berpeluang memetik dan merasai sendiri 75 jenis buah anggur secara terus dari pokok, dengan pantauan pekerja ladang.

Beliau berkata benih anggur yang ditanam di ladang berkenaan diimport daripada Amerika Syarikat, Sepanyol, United Kingdom, Russia, China dan Jepun.

Jontih yang juga merupakan Pengarah di Jabatan Mineral dan Geo Sains Selangor dan Wilayah Persekutuan turut menyediakan bibit pokok anggur dan buah tin di ladang berkenaan untuk tujuan pasaran di seluruh negara.


Peminat samakan rap Zizi Kirana dengan Lisa BLACKPINK

“SIAPALAH saya untuk disamakan dengan Lisa BLACKPINK,” kata penyanyi Zizi Kirana apabila tiba-tiba ramai peminat mengatakan nyanyian rap mereka kedengaran sama dalam lagu Kill This Love.

Zizi, 34, mengakui terharu dan terkejut dengan reaksi luar biasa itu memandangkan dia sendiri memang mengagumi nyanyian rap penyanyi Korea Selatan itu selama ini.

“Macam tak percaya pula apabila disamakan dengan Lisa. Bahkan, ada juga mengatakan Lisa pula yang meniru cara nyanyian saya.

“Risau juga, sebab peminat BLACKPINK sangat berkuasa di seluruh dunia. Terus rasa macam tak layak pula disamakan begitu.

“Saya pun memang ‘follow’ Lisa di Instagram disebabkan sangat sukakan gaya serta kemampuan rapnya. Seperti kebetulan pula bila peminat menyamakan kami berdua,” katanya.

Menurut Zizi, dia tidak menolak jika suatu hari nanti ditakdirkan dapat bekerjasama dengan Lisa.

“Kalau betullah dapat bergandingan dengannya, memang ibarat mimpi jadi kenyataan. Terus-terang, saya memang sentiasa menantikan peluang itu.

“Dapat bekerjasama untuk satu saja lagu pun sudah memadai. Lagipun, dia sendiri berasal dari negara jiran iaitu Thailand, jadi kenapa tidak saya memasang angan-angan itu?,” katanya.

Terdahulu, penyanyi Siapa Yang Bap Bap itu berkongsi beberapa tangkapan skrin peminat yang mendakwa cara rap mereka seakan mirip. – Harian Metro


Pan Borneo di Sabah tidak jejaskan hutan simpan, tanpa jajaran baharu – Mohd Shafie

KOTA KINABALU, 21 Mac – Kerajaan Sabah mahu projek pembinaan Lebuhraya Pan Borneo hanya melibatkan kerja-kerja pelebaran jalan raya sedia ada tanpa perlu membuka atau membina jajaran baharu yang dikhuatiri menjejaskan kawasan hutan di negeri itu.

Ketua Menteri Datuk Seri Mohd Shafie Apdal berkata kemudahan lebuh raya efisien sememangnya penting untuk pembangunan sosioekonomi penduduk Sabah, namun, pembinaan infrastruktur itu juga perlu mengambil kira kepentingan menjaga hutan simpan bagi ekosistem habitat lain.

“Itu (pembinaan Lebuhraya Pan Borneo Sabah tidak menjejaskan hutan simpan) adalah sebahagian perkara dibincangkan kerajaan negeri bersama pihak berkaitan di peringkat Persekutuan dan saya harap mereka mengambil serius perkara itu.

“Pembinaan lebuh raya itu seharusnya tidak melibatkan penebangan pokok atau penarahan bukit kerana pendekatan tersebut hanya menjejaskan hutan di Sabah selain memberi kesan kepada alam sekitar,” katanya kepada pemberita selepas merasmikan persidangan antarabangsa Heart of Borneo dan Hari Hutan Sedunia 2019 di sini, hari ini.

Mohd Shafie berkata demikian ketika diminta mengulas berhubung kebimbangan pakar hidupan liar terhadap pembinaan Lebuhraya Pan Borneo yang merentasi kawasan hutan simpan kerana dilihat akan mengganggu habitat hidupan liar.

Pada Selasa, Pakar Hidupan Liar Benoit Goossens dalam sebuah laporan portal berita memberi peringatan mengenai kesan terhadap manusia dan haiwan yang akan berlaku sekiranya projek pembinaan Lebuhraya Pan Borneo itu dibenarkan memotong kawasan hutan simpan di Sabah.

Beliau berkata sebahagian pembinaan lebuhraya itu akan memotong rizab hutan kelas 1 yang mana dikhuatiri akan menyebabkan hidupan liar seperti gajah dan beruang madu berpindah ke kawasan lain sekali gus meningkatkan konflik antara manusia dan haiwan.

Mengulas lanjut, Mohd Shafie berkata, pembinaan lebuh raya itu akan lebih cepat dan menjimatkan kos sekiranya ia hanya melibatkan kerja-kerja pelebaran jalan raya sedia ada berbanding membuka laluan baharu yang akan mengambil masa bagi proses mengambil alih tanah.

Sementara itu, Mohd Shafie berkata, persetujuan telah dicapai dalam perbincangan antara kerajaan negeri bersama Menteri Kewangan Lim Guan Eng dan Menteri Kerja Raya Baru Bian untuk tidak melibatkan sektor swasta seperti rakan pelaksana projek (PDP) dalam projek Lebuhraya Pan Borneo di Sabah bagi memastikan pengurusan kewangan dan kos pembinaan lebih efisien serta berakauntabiliti.

Beliau berkata projek lebuh raya itu perlu diuruskan secara telus kerana apa yang lebih penting rakyat mendapat manfaat daripada pembinaannya.

Dalam pada itu, Mohd Shafie juga berharap langkah melibatkan agensi kerajaan negeri dalam pembinaan lebuhraya itu dapat dipercepatkan.

The Edge Financial Daily hari ini melaporkan bahawa Kerajaan Persekutuan mengambil keputusan menolak peranan  PDP dan bertukar kepada model kotraktor turnkey bagi projek pembinaan Lebuhraya Pan Borneo bernilai RM29 bilion itu.

Borneo Highway PDP Sdn Bhd merupakan  PDP bagi lebuh raya itu untuk  bahagian Sabah sepanjang 706 kilometer, manakala  Lebuhraya Borneo Utara Sdn Bhd  merupakan  PDP bagi bahagian Sarawak.


PBS Tolak Jemputan UPKO Untuk Hadir Perbincangan Meja Bulat MKN Tentang PSS

KOTA KINABALU: PBS menolak jemputan Upko untuk hadir dalam perbincangan meja bulat dengan Majlis Keselamatan Negara (MKN) mengenai Pas Sementara Sabah (PSS) pagi esok.

Setiausaha Agung Datuk Jahid Jahim berkata beliau telah arahkan ibu pejabat PBS untuk menolak jemputan yang diterima secara rasmi pada 16 Disember lalu dan beliau sendiri turut akan memaklumkan perkara itu kepada Upko.

“Kita menolak oleh kerana PBS telah lama membuat pendirian mengenai PSS dan kita katakan ‘Tidak’ kepada PSS. Kita telah awal lagi menyatakan bantahan terhadap PSS dalam sesi Parlimen dan juga Dewan Undangan Negeri (Dun) Sabah.

“Dalam erti kata lain, perbincangan meja bulat tersebut mungkin hanyalah bertujuan bagi meyakinkan orang ramai untuk menerima PSS dan bukan mendapatkan input atau pandangan daripada orang ramai,” kata Jahid.

Menurut Jahid, PBS turut berhati-hati untuk hadir dalam forum bagi membincangkan tentang perkara yang mana keputusan telah pun dibuat.

“Kementerian Dalam Negeri, seperti mana diperjelaskan oleh Timbalan Menterinya, Datuk Mohd Azis Jamman, kini sedang mengadakan jelajah untuk memberi penerangan kepada orang ramai mengenai pelaksanaan PSS,” katanya.

Jahid yang juga Ahli Dewan Undangan Negeri Tamparuli berkata bantahan PBS amat jelas dan pemimpin Upko dialu-alukan mendengar atau membaca ucapan para pemimpin PBS yang dibuat di Parlimen dan Dun.

Mengulas kenyataan Setiausaha Agung Upko Nelson Angang mengenai jemputan untuk PBS ke perbincangan meja bulat dengan MKN itu hari ini, Jahid berkata bekas presiden PBS Tan Sri Joseph Pairin Kitingan turut menolak cadangan pengenalan PSS.

“Bagaimanapun, kami ucapkan selamat maju jaya kepada Upko dan semoga perbincangan meja bulat dengan MKN akan dapat membantu menambah apa yang perlu kepada cadangan kami,” katanya.-SabahNewsToday


5 Lagi Lokaliti Di Sabah Kena PKPD Bermula Isnin

KOTA KINABALU: Perintah Kawalan Pergerakan Diperketatkan (PKPD) akan dikuatkuasakan di beberapa lokaliti di Sabah iaitu tiga di Kota Kinabalu dan masing-masing satu di Papar dan Tawau mulai Isnin ini.

Lima lokaliti itu adalah QL Farm, Membalua di Tawau, Kampung Pikat, Bongawan di Papar dan Kampung Suang Parai, Taman Kingfisher Sulaman serta Bandaran Berjaya di Kota Kinabalu.

Timbalan Perdana Menteri, Datuk Seri Ismail Sabri Yaakob, berkata

keputusan bagi pelaksanaan PKPD di semua lokaliti berkenaan atas faktor berlaku peningkatan kes COVID-19 dalam tempoh yang singkat.

“Jumlah positif COVID-19 di ketiga-tiga lokaliti yang dikenakan PKPD di Kota Kinabalu adalah 50 orang dengan Kampung Suang Parai merekodkan kes tertinggi iaitu sebanyak 22 kes.

“Di Kampung Pikat, Bongawan, kes meningkat dalam tempoh seminggu dan hasil 89 saringan yang dijalankan, seramai 15 penduduk didapati positif COVID-19,” katanya dalam satu kenyataan media hari ini.

Ismail Sabri berkata, kerajaan bersetuju melaksanakan PKPD selama dua minggu di semua lokaliti terbabit sehingga 25 Julai ini.

Beliau turut mengumumkan perlanjutan PKPD di Kampung Jawi-Jawi, Kota Belud, Sabah berkuatkuasa Isnin ini selepas 23 lagi penduduk disahkan positif COVID-19 hasil 146 saringan keseluruhan yang dijalankan.

Dalam pada itu, Ismail Sabri mengumumkan, penamatan PKPD membabitkan beberapa lokaliti di seluruh negara mulai esok.

Ia termasuk di Kampung Tuunon, Penampang, Sabah; dua lokaliti di Kota Belud, Sabah iaitu Kampung Tawadakan, Kampung Kota Bungan dan Kampung Perpaduan Ria 1, Kudat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tarian suku kaum bajau samah ke pentas dunia

KOTA BELUD: Keunikan dan keindahan gerak tarian suku kaum Bajau Samah, yang ketika ini hanya dikenali oleh masyarakat setempat, bakal ditonjolkan ke pentas dunia menerusi pertandingan International Ethnofestival World Folk Vision 2019 berlangsung di Riyadh, Arab Saudi, pada 9 hingga 19 Mac ini.

Kumpulan Windbreeze Dance Co. menjadi satu-satunya kumpulan tarian di Malaysia yang akan membawa nama negara khususnya Sabah untuk berentap dengan lebih 90 negara yang menyertai pertandingan tarian itu.

Kumpulan diketuai Hairul Nazmie Talib bersama 14 penari termasuk dua pemuzik tradisional yang kebanyakannya pelajar Sekolah Menengah Kebangsaan (SMK) Taun Gusi I dan II itu terpilih berdasarkan prestasi dan pencapaian mereka dalam pertandingan World Folk Vision bagi rantau Eropah dan Asia di Rusia pada Januari lepas.

Hairul Nazmie ketika ditemui Bernama berkata kumpulannya memilih tarian Bajau Samah kerana ia mempunyai keistimewaan serta tarikan tersendiri daripada aspek seni visual dan variasi warna baju kebudayaan serta muzik tradisi etnik itu yang diyakini mampu menampilkan kelainan dalam persembahan seterusnya memukau perhatian penonton.

Beliau berkata para penarinya akan mempersembahkan tarian bertemakan ‘Lum Samah’ bermaksud kehidupan orang Bajau Samah yang menerapkan gerak asas tarian tradisi kuda pacu dan limbai selain turut menceritakan aktiviti harian kebudayaan etnik itu seperti berkuda dan menenun kain.

Bagaimanapun, Hairul Nazmie yang merupakan jurulatih tarian kumpulan itu berkata gerak asas tarian tradisi Bajau Samah berkenaan akan digarap dengan beberapa elemen tarian kreatif dan kontemporari bagi memberi nafas baharu serta persembahan lebih komersial dan terkini.

“Pertandingan tarian ini adalah platform memperkenalkan warisan tarian dan kebudayaan Bajau Samah yang merupakan satu daripada etnik terdapat di Sabah memandangkan keunikan tarian suku kaum ini masih belum pernah ditonjolkan di pentas dunia berbanding tarian beberapa etnik lain di Sabah.

“Persembahan tarian yang akan dipertandingkan itu merupakan satu koreografi kreatif, namun, masih mengekalkan ciri nuansa kebudayaan suku kaum Bajau Samah,” katanya.

Hairul Nazmie berkata para penarinya telah menjalani latihan selama sebulan bagi memastikan persiapan daripada aspek musikaliti dan koreografi mereka pada tahap optimum sebelum pertandingan berlangsung.

Selain kategori tarian, Hairul Nazmie berkata, kumpulannya akan turut bertanding bagi tiga kategori lain iaitu ensemble alat muzik yang akan menggabungkan alat muzik serta lagu tradisi Bajau Samah dan Kadazan Dusun Murut; kategori vokal; serta kategori pakaian kebangsaan.

Bagi kategori pakaian kebangsaan, Hairul Nazmie berkata, mereka akan memperagakan enam fesyen kreatif baju tradisional suku kaum Bajau, Dusun dan Murut.

Dalam pada itu, Hairul Nazmie berkata, kumpulannya tidak meletakkan sasaran untuk memenangi semua kategori dipertandingkan, namun, berharap mereka mampu membawa pulang sekurang-kurangnya satu pingat emas bagi kategori tarian.

“Fokus kami bukan hanya untuk menang tetapi mahu menonjolkan sekali gus mengetengahkan budaya suku kaum Bajau Samah ke peringkat antarabangsa selain memberi peluang dan pendedahan kepada bakat-bakat penari kami yang kebanyakannya datang daripada kawasan luar bandar,” katanya.

Sementara itu, Farihin Fardhan, 13, dari SMK Taun Gusi II, berkata dia berasa bangga kerana sekali lagi terpilih mewakili negara dalam pertandingan tarian peringkat antarabangsa dan peluang itu akan digunakan bagi menambah pengalaman untuk dikongsikan kepada bakat penari di Sabah.

Seorang lagi penari Lyolastie Ratna, 16, dari SMK Taun Gusi I, berkata mewakili negara untuk kali kedua dalam pertandingan tarian peringkat dunia adalah peluang mempelajari lebih banyak ilmu tarian sekali gus meningkatkan lagi keyakinan diri untuk mencapai cita-cita menjadi seorang penari profesional.— Bernama


Cuti Tambahan Perayaan Krismas Beri Makna Kepada Penganutnya

RANAU, 25 Dis: Pengumuman cuti am tambahan oleh kerajaan negeri Sabah sempena sambutan perayaan Hari Krismas bermula pada tahun ini disambut dengan perasaan syukur dalam kalangan masyarakat di negeri ini yang menyambut perayaan itu.

Perasaan itu dikongsi oleh Ketua Pemuda Pusat Parti Pasok Momogun Kadazan Dusun Murut Bersatu (UPKO) Felix Joseph Saang, 45, yang berkata buat pertama kalinya pada tahun ini, cuti umum untuk perayaan itu disambut selama dua hari iaitu pada 24 dan 25 Dis.

“Hari ini kita lihat ramai pengunjung hadir ke majlis Rumah Terbuka Krismas ini yang membuktikan bahawa di negara ini khususnya di Sabah sangat bertuah walaupun dalam pelbagai agama tetapi semua bersama-sama meraikan Hari Krismas,” katanya ketika ditemui sempena sambutan Majlis Rumah Terbuka Krismas UPKO, di Dewan Masyarakat Ranau, di sini hari ini.

Timbalan Ketua Menteri merangkap Presiden UPKO Datuk Seri Wilfred Madius Tangau turut hadir dalam sambutan itu bersama menteri Kabinet negeri lain.

Sementara itu, Pembantu Perubatan Chyrill Gules John, 30, pula berkata dengan pemberian cuti itu memberi lebih banyak waktu kepadanya untuk bersama-sama keluarganya di Kampung Marakau untuk menyambut perayaan Krismas.

Mesra dengan panggilan Aril, beliau bertugas di Klinik Kesihatan Jalan Perak, Pulau Pinang, akan pastikan setiap Hari Natal pulang ke Sabah.

“Walaupun baru dua tahun bertugas di Pulau Pinang, tetapi memang setiap tahun saya akan bersama keluarga untuk sambutan Krismas kerana lebih meriah sambil dapat membantu menyediakan persiapan untuk sambutan itu,” katanya.

Bagi Nancy Lau, 40, yang berasal dari daerah Keningau pula berkata pemberian cuti itu dilihat adil kerana sebelum ini semua perayaan diberikan dua hari cuti dan pada tahun ini sambutan Hari Krismas dapat dirasai kemeriahannya.

Katanya, dengan pemberian cuti dua hari membolehkan dia bertemu rakan-rakannya dan datang ke Ranau untuk bersama-sama menyambut Krismas di samping merasai kemeriahan majlis itu bersama pelbagai lapisan masyarakat yang hadir.

Pada 11 Dis lepas, Ketua Menteri Sabah Datuk Seri Mohd Shafie Apdal mengumumkan 24 Dis sebagai cuti am tambahan sempena Perayaan Krismas bermula tahun ini dan akan menjadikan tambahan satu hari lagi cuti am termasuk pada 25 Dis.


Polis Tahan 3 Wanita Miliki 48 Karton Rokok Seludup

POLIS TAHAN 3 WANITA MILIKI ROKOK SELUDUP PELBAGAI JENAMA

TAWAU, 28 JUN 2019- Polis dari Bahagian Siasatan dan Penguatkuasaan Trafik (BSPT) berjaya menahan tiga wanita kerana memiliki 48 karton rokok seludup pelbagai jenama ketika menjalankan tugas ‘point duty’ di batu 3 Jalan Apas Tawau.

Ketua Polis Daerah Tawau, ACP Peter AK Umbuas berkata, tiga wanita berkenaan dikesan menaiki bas di perhentian bas di hadapan Taman Berjaya dan didapati membawa beberapa bungkusan yang mencurigakan.

Katanya, melalui maklumat yang diperolehi, tindakan pantas salah seorang anggota BSPT yang sedang menjaga ‘point duty’ di Batu 3 Jalan Apas telah menahan bas berkenaan.

Hasil pemeriksaan lanjut ke atas bungkusan yang dibawa tiga wanita berkenaan, polis mendapati 48 karton dipercayai rokok seludup pelbagai jenama dalam simpanan ketiga-tiga wanita terbabit.

Ketiga-tiga suspek dan barang rampasan dibawa ke balai polis untuk siasatan lanjut. Kes tersebut disiasat di bawah Seksyen 135(e)(1) Akta Kastam.

Mengulas lanjut beliau berkata, orang ramai dinasihatkan agar tidak terlibat dengan sebarang aktiviti jenayah termasuk aktiviti penyeludupan yang boleh membawa kepada tindakan undang-undang.


Ketua Anak Negeri Dilarang Jumpa Ketua Menteri

KALABAKAN: Terdapat usaha pihak tertentu menghalang Ketua Anak Negeri dan pemimpin di peringkat kampung hadir ke Majlis Penyerahan Lot Penempatan Mangsa Kebakaran Kampung Tanjung Batu Otentik dan Geran Tanah Di Daerah Tawau dan Kalabakan, di Dewan Masyarakat Tawau, semalam.

Perkara itu didedahkan oleh Ketua Anak Negeri Pulau Sebatik, Mohd. Ikit ketika menyampaikan ucapan semasa Majlis Perjumpaan Ahli Parlimen Kalabakan Bersama Pemimpin Akar Umbi Parti Warisan Sabah di Kampung Mentadak Baru, di sini, hari ini.

“Semalam, saya mendapat panggilan dari pihak berkenaan melarang kami termasuk Ketua Kampung hadir dalam majlis tersebut.

“Ia bertujuan bagi menegah kami dari berjumpa secara langsung dengan Ketua Menteri Sabah (Datuk Seri Mohd Shafie Apdal) sekali gus menunjukkan sokongan terhadapnya,” katanya, hari ini.

Tambah Mohd. Ikit, dia turut mendapat arahan daripada pihak sama yang melarang mereka hadir ke majlis perjumpaan bersama Ketua Bahagian Kalabakan Warisan Sarifuddin Hatta, hari ini.

“Pihak berkaitan memaklumkan, mana-mana pemimpin masyarakat (ketua kampung dan Majlis Permuafakatan Komuniti Kampung) yang hadir bakal dikenakan tindakan termasuk dilucutkan jawatan.

“Justeru, ada pemimpin masyarakat di sini, tidak hadir, dipercayai akibat menyokong pihak terbabit atau bimbang akibat ugutan berkenaan,” katanya.

Bagi Ketua Daerah Tawau, Akhmad Monggoh, tindakan pihak berkaitan termasuk melakukan ugutan terhadap pemimpin kampung adalah tidak wajar.

“Saya ingin menegaskan bahawa kuasa melantik atau melucutkan jawatan berkaitan adalah di bawah bidang kuasa Jabatan Hal Ehwal Anak Negeri di Kota Kinabalu dan menteri.

“Wakil rakyat seperti Ahli Dewan Undangan Negeri hanya boleh mengemukakan sokongan sahaja, bukanlah berhak melucutkan jawatan seperti yang didakwa mereka,” katanya.

Tambahnya, walaupun Dewan Undangan Negeri (DUN) Sabah dibubarkan, pemimpin masyarakat seperti Ketua Daerah, Ketua Anak Negeri, Ketua Kampung dan MPKK masih perlu berkhidmat seperti biasa.

Sementara itu, Ahli Parlimen Kalabakan Ma’mun Sulaiman berkata, pihaknya kecewa sikap pemimpin berkenaan yang disifatkan lebih mementingkan diri dan kedudukan berbanding pembangunan di Pulau Sebatik.

“Dua penggal dia menjadi ADUN di sini, ditambah dengan lebih dua tahun semasa pentadbiran Warisan, apa yang dia lakukan untuk rakyat.

“Saya sedar akan masalah penduduk di sini, namun, ADUN berkenaan sukar memberi kerjasama dengan saya, malah sanggup mewujudkan jurang antara Ahli Parlimen dengan rakyat kerana mahu mengukuhkan kuasanya sendiri,” katanya.

Beliau turut membidas ADUN tersebut yang hanya lebih bersifat tin kosong.

“Lebih 10 tahun dia berkuasa di sini, jangankan pembinaan Bandar Sungai Melayu yang dihebohkannya ketika pilihan raya lepas, satu jeti pun, tidak pernah dibinanya sepanjang menjadi ADUN di sini.

“Malah kemudahan infrastruktur seperti jalan raya, bekalan air dan elektrik turut gagal dilakukan ADUN tersebut sekali gus menyebabkan pembangunan Pulau Sebatik terus terkebelakang berbanding negara jiran,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Joe Biden Menang Pilihan Raya Presiden AS

KUALA LUMPUR: Calon Demokrat, Joe Biden menang pilihan raya presiden Amerika Syarikat (AS) ke-46 dengan memperolehi 284 undi elektoral manakala pencabarnya, Donald Trump dari parti Republikan hanya meraih 214 undi elektoral.

Agensi berita asing melaporkan, kerusi terakhir dimenangi Biden adalah Pennsylvania yang memberinya 20 undi elektoral.

Keputusan itu menyaksikan Biden menjadi calon Demokrat pertama dalam tempoh 24 tahun memenangi undi elektoral di Arizona selepas menang besar di California, New York, Minnesota dan New Hampshire yang pernah dimenangi Hillary Clinton pada 2016.

Kejayaan pada usia 77 tahun dengan kempen bertemakan ‘A Battle for the Soul of the Nation’ juga membolehkan Biden menafikan hasrat Trump untuk menjadi presiden untuk penggal kedua.

Sementara itu, BBC melaporkan, pasukan kempen Trump memberi bayangan bahawa calon mereka tiada perancangan untuk menyerah kalah.

Biden dilaporkan berkata, beliau “berbesar hati dan berasa rendah diri” kerana dipilih.


“Tiada Rekod Penyakit, Dia Paling Sihat Di Antara Kami”- Doddy

Ashraf Sinclair disahkan telah meninggal dunia pada awal pagi kelmarin. Berita tersebut telah mengejutkan ramai pihak terutamanya dari Indonesia dan juga Malaysia. Pelakon tersebut dikatakan meninggal dunia selepas mengalami masalah jantung.

Namun, menurut pengurus kepada Bunga Citra Lestari, Doddy, keluarga dan saudara mara tidak menyangka Ashraf mempunyai masalah jantung kerana arwah tidak mempunyai sebarang rekod penyakit.

“Tiada sejarah. Dia sangat sihat. Di antara kami semua, dia paling sihat,” kata Doddy.

Doddy yang juga ditemuramah di rumah pengebumian di kawasan Pejaten Barat, Jakarta Selatan itu mengatakan bahawa dia juga masih tidak dapat menerangkan keadaan semasa Bunga Citra Lestari yang sedang bersedih.

Walau bagaimanapun, Doddy juga memaklumkan bahawa tiada lagi keputusan bagi lokasi pengebumian pelakon itu. Perkara ini kerana ahli keluarga masih lagi membincangkan tentang perkara itu.

Terdapat juga ahli keluarga kandung Ashraf yang masih dalam perjalanan dari Malaysia ke Jakarta.


Polis Serbu Rumah Dan Stor Membuat Senjata Api Buatan Sendiri Di Ranau

RANAU: Serbuan sepasukan pegawai dan anggota polis di sebuah rumah dan stor di Kampung Kinaratuan, dekat sini, Selasa lalu, membawa kepada penemuan lebih 20 senjata api buatan sendiri.

Turut ditemui dalam serbuan itu, peluru tabur dan kelongsong peluru.

Selain itu, pelbagai jenis peralatan dipercayai digunakan untuk membuat senjata api buatan sendiri dirampas.

Serbuan kira-kira jam 230 pagi oleh sepasukan polis dari Bahagian Siasatan Khas (D9) Jabatan Siasatan Jenayah IPK Sabah bersama Cawangan Khas Ibu Pejabat Kontinjen (IPK) Sabah dan Ibu Pejabat Polis Daerah (IPD) Ranau menahan tujuh individu termasuk pembuat dan pembeli.

Difahamkan, rumah dan stor itu dijadikan tempat membuat senjata api buatan sendiri.

Rampasan ini adalah yang terbesar di Sabah membabitkan senjata api buatan sendiri.

Ketua Jabatan Siasatan Jenayah Sabah, Senior Asisten Komisioner Jauteh Dikun ketika dihubungi mengesahkan mengenai kes berkenaan namun memaklumkan maklumat lanjut dan sidang media berhubung rampasan itu akan dibuat minggu depan.

Kes disiasat mengikut Seksyen 7, Akta Senjata Api (Penalti Lebih Berat) 1971.


Warganet Puas Hati KP Kesihatan Jawab Persoalan Dengan Jelas & Penuh Terperinci

Umum telah mengetahui bahawa dunia kini sedang dilanda dengan wabak pandemik Covid-19. Setiap hari, rakyat Malaysia akan disajikan dengan laporan perkembangan harian Covid-19 yang diadakan oleh Kementerian Kesihatan Malaysia.

Ketua Pengarah Kesihatan Malaysia, Dr Noor Hisham Abdullah akan berdiri di hadapan barisan media untuk melaporkan perkembangan dan menjawab segala pertanyaan yang diajukan oleh para petugas media.

Kredibiliti yang ada pada Dr Noor Hisham tidak perlu disangkal lagi. Ketelusannya dalam memberi informasi serta menjawab pertanyaan petugas media dengan sangat jelas dan lancar menunjukkan bahawa beliau sedang mencuba sedaya upanya untuk memerangi penularan wabak yang setakat ini telah menjangkiti ribuan rakyat Malaysia.

Bukan sahaja para media yang berpuas hati dengan jawapan kepada soalan yang diajukan, bahkan warganet di media sosial yang mengikuti perkembangan tersebut menerusi Facebook Live juga turut berpuas hati.

Ada netizen yang menyatakan penerangan yang dibuat oleh KP Kesihatan seakan-akan sedang belajar berkenaan virus dan antibodi.

Selain itu, ada juga warganet yang menyatakan kebimbangan mereka terhadap kesihatan Dr Noor Hisham. Di kesempatan itu juga, doa turut dititipkan kepada beliau dan petugas yang lain dalam memerangi wabak pandemik ini.


Farahanne pelajar KDM pertama wakili negara ke China

KENINGAU, 16 Okt – Farahanne Beaty, 13, melakar sejarah sebagai pelajar daripada kaum Kadazandusun dan Murut (KDM) yang pertama terpilih mewakili Malaysia ke pertandingan National Kids Talent Search (NKTS) di Shandong, China pada 26 Nov ini.

Guru nyanyiannya Chung Fui Sen berkata penyertaan anak muridnya itu disifatkan sebagai sangat luar biasa kerana seorang yang bukan berketurunan Cina bakal bertanding menyanyikan lagu berbahasa Mandarin pada pertandingan berprestij anjuran China Hunan Satellite TV itu, yang sering meraih jutaan penonton di seluruh dunia.

Katanya, bakat pelajar Tingkatan Satu Sekolah Menengah (SM) Ken Hwa Keningau itu dicungkil menerusi pertandingan menyanyi NKTS International Youth Culture and Art Awards 2018 di Kuala Lumpur pada Jun lepas yang mana Farahanne dinobatkan sebagai ‘New Star Malaysia’ untuk melayakkannya bertanding di China.

Lagu bahasa Mandarin bertajuk ‘Wo Xiang You Ge Jia’ (‘Saya Harap Ada Keluarga Yang Sempurna’) (‘I Want To Get A Home’) yang dipopularkan oleh penyanyi asal Eagle Pan Mei Chen dari Taiwan memberi tuah kepada Farahanne untuk terbang ke China bagi cabaran peringkat akhir.

“Farahanne telah mempersembahkan kebolehannya dan menggunakan bakat dengan semaksimumnya,” katanya kepada Bernama ketika ditemui di sini hari ini.

Chung menyifatkan anak muridnya itu sebagai seorang pelajar yang genius dan mampu menghafal lirik sesebuah lagu dalam hanya beberapa minit.

“Keputusan pelajarannya juga sangat baik dan Farahanne bijak mengatur masa untuk aktiviti menyanyi, belajar dan kegiatan ko-kurikulum,” tambahnya.

Katanya Farahanne pernah mewakili Malaysia ke pertandingan nyanyian Bakat Seluruh China di Beijing pada 2017, dan berjaya menggondol pingat emas dengan mengalahkan 200 peserta lain dari seluruh dunia.


COVID-19: Sabah Catat Satu Kluster Baharu, 5 Kematian

KOTA KINABALU: Sabah mencatatkan satu kluster baharu hari ini, iaitu kluster Bukit Punai di Kota Kinabalu dengan tujuh kes positif setakat ini.

Untuk hari ini, sebanyak 268 kes positif baharu Covid-19 dilaporkan dengan lima kes kematian.

Ketua Pengarah Kesihatan, Tan Sri Dr Noor Hisham Abdullah berkata, lima daripada tujuh kes kematian hari ini adalah di Sabah. Ia membabitkan dua warganegara dan tiga bukan warganegara yang meninggal dunia di Hospital Lahad Datu, dengan dua kes dan tiga kematian di Hospital Tawau.

Manakala, dua kes kematian lain dilaporkan di Hospital Sungai Buloh, Selangor dan Hospital Raja Perempuan Zainab II, Kota Bharu, Kelantan.

Kesemua pesakit berusia antara 52 hingga 77 tahun dan kebanyakannya mempunyai sejarah penyakit kronik seperti penyakit kencing manis, darah tinggi dan strok.

Noor Hisham berkata, dengan tambahan tujuh kematian itu menjadikan kes kematian dilaporkan di Malaysia meningkat kepada 429 kes, sementara kes kematian di Sabah menjadi 247 kes.

Hari ini terdapat lapan kluster baharu termasuk satu kluster di Sabah. Kluster lain adalah kluster Puncak Galaksi, Selangor dengan 56 kes positif setakat ini; kluster Tapak Bina Permai, Kuala Lumpur (48); kluster Tapak Bina Matahari, Kuala Lumpur (15); kluster Tapak Bina Laut, Kuala Lumpur (8); kluster Cahaya Mahsuri, Johor (32); kluster Seri Tasik, Perak (7); dan kluster Inten, Pahang (9).

Secara keseluruhan sebanyak 1,295 kes positif baharu di laporkan di seluruh negara. Daripada jumlah itu, 1,285 kes jangkitan tempatan dan 10 kes import.

Sementara, bilangan kes pulih hari ini sebanyak 1,052  kes, dengan kumulatif kes pulih sebanyak 72,733 kes.

Tambahan 1,295 kes baharu hari ini menjadikan kumulatif kes di Malaysia adalah 87,913 kes. Sebanyak 14,751 kes aktif dengan 113 kes ditempatkan di Unit Rawatan Rapi (ICU) dan 53 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZone Dilanjutkan

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir hari ini, akan dilanjutkan hingga 8 September depan.

Pesuruhjaya Polis Sabah, Datuk Omar Mammah, berkata perintah berkurung dari jam 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Justeru, beliau berkata, orang ramai yang tinggal di kawasan itu dikehendaki berada di dalam rumah dan orang lain tidak dibenarkan masuk atau berada di kawasan diisytiharkan, antara jam 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan terbabit tidak diceroboh pengganas mengancam keselamatan penyelidik dan pelancong asing yang melawat pulau peranginan.

“Perintah berkurung juga bagi menjamin keselamatan serta kesejahteraan rakyat Sabah yang menjadi pengguna perairan dan mereka yang berada di kawasan daratan ESSZone,” katanya dalam satu kenyataan, hari ini.

Omar berkata, perintah berkurung akan memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet serta nelayan dengan kehadiran pasukan keselamatan.

Katanya, berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina, masih cuba menceroboh untuk melakukan penculikan serta jenayah rentas sempadan.

“Saya juga memberi kuasa kepada semua Ketua Polis Daerah di ESSZone mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung,” katanya. – BERNAMA


85% Kes Covid-19 Di Sabah Tiada Gejala Awal

KOTA KINABALU: Jabatan Kesihatan Negeri Sabah (JKNS) mendapati 85 peratus atau 249 kes Covid-19 yang dianalisa di negeri ini tidak menunjukkan sebarang gejala pada peringkat awal.

Pengarah Kesihatan Negeri Sabah, Datuk Christina Rundi berkata, daripada 293 kes yang telah dianalisa, sebanyak 249 kes positif yang dilaporkan tidak mempunyai gejala awal.

Beliau berkata, keadaan itu membimbangkan kerana potensi untuk menjangkiti kontak rapat amat tinggi.

Atas sebab itu, JKNS memberi penekanan kepada kepentingan kuarantin bagi mana-mana individu yang mempunyai sejarah perjalanan ke luar negara mahupun dalam negara.

“Dalam usaha membendung penularan Covid-19, langkah kuarantin ini penting bagi memutuskan rantaian jangkitan agar virus tersebut tidak merebak dan menjangkiti orang lain.

“Untuk itu, sesiapa yang mempunyai sejarah perjalanan ke luar negara atau ke luar negeri Sabah perlu menjalani kuarantin selama 14 hari,” katanya dalam satu kenyataan, di sini semalam.

Menurutnya, JKNS juga sedang giat mengesan kes Covid-19 dalam kalangan mereka yang mempunyai sejarah pergerakan ke luar negara seperti Thailand, Indonesia dan United Kingdom.

Pengesanan terhadap kes Covid-19 yang mempunyai sejarah perjalanan ke Semenanjung Malaysia juga sedang dijalankan berikutan masih ada kes-kes positif yang dilaporkan di Semenanjung Malaysia.


4,113 Kes Baharu Covid-19, 34 Lagi Kematian

PUTRAJAYA: Kementerian Kesihatan melaporkan 4,190 pesakit sembuh berbanding 4,113 kes baharu Covid-19 dan 34 kematian.

Ini menjadikan 418,897 daripada keseluruhan 462,190 pesakit Covid-19 sudah pulih setakat ini, manakala 1,822 orang meninggal dunia.

Ketua Pengarah Kesihatan, Dr Noor Hisham Abdullah berkata, terdapat 41,471 kes aktif, dengan 250 daripada 482 pesakit di unit rawatan rapi memerlukan bantuan pernafasan.

Katanya, Selangor terus mencatatkan jumlah jangkitan tertinggi, dengan 1,269 kes.

Ia diikuti Sarawak (533), Kelantan (371), Johor (335), Kuala Lumpur (306), Pulau Pinang (266), Kedah (228), Pahang (178), Terengganu (165), Perak (147), Negeri Sembilan (124), Melaka (107), Sabah (53), Putrajaya (20), Labuan (6) dan Perlis (5).

Daripada 4,113 kes baharu itu, satu ialah kes import dan baki 4,112 kes penularan tempatan membabitkan 3,791 warganegara dan 321 warga asing.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Korea Utara Putuskan Hubungan Dengan Malaysia

SEOUL: Pyongyang mengumumkan Korea Utara memutuskan hubungan diplomatik dengan Malaysia selepas negara itu mengekstradisi rakyatnya ke Amerika Syarikat (AS).

Kementerian Luar Korea Utara dalam kenyataan berkata, Malaysia didakwa melakukan ‘jenayah yang tidak boleh dimaafkan’ kerana menghantar rakyatnya yang tidak bersalah ke AS.

“Sehubungan itu, kementerian mengumumkan hubungan diplomatik antara negara ini dengan Malaysia sudah terputus.

“Tindakan itu secara tidak langsung menunjukkan Malaysia ‘bermusuhan’ dengan Pyongyang,” menurut kenyataan itu.

Pada 3 Mac lalu, seorang rakyat negara itu yang dikenali sebagai Mun Chol Myong gagal dalam rayuannya di mahkamah Malaysia untuk mengelak diekstradisi ke AS atas dakwaan melakukan penggubahan wang haram.

Lelaki itu yang tinggal di Malaysia selama lebih sedekad bersama keluarganya ditahan pada 2019 susulan permohonan ekstradisi dari Washington. – Agensi


Tawau Catat 488 Kes Denggi, Taman Semarak Fasa 2B, Fasa 2A Diisytihar Kawasan Wabak

TAWAU: Pejabat Kesihatan Kawasan Tawau merekodkan 488 kes denggi di daerah itu bagi tempoh Januari hingga hari ini, kata pegawainya, Dr G Navindran.

Beliau berkata kes berkenaan melibatkan kawasan Taman Semarak Fasa 2B, Taman Semarak Fasa 2A, Taman Semarak Megah, Pasir Putih, Tinagat serta Brantian.

“Sebagai makluman Taman Semarak Fasa 2B dan Taman Semarak Fasa 2A diisytiharkan sebagai kawasan wabak denggi, manakala Taman Semarak Megah pula diisytiharkan sebagai kawasan panas wabak itu kerana mencatatkan kejadian kes melebihi 30 hari,” katanya ketika dihubungi.

Dalam pada itu, beliau mengingatkan masyarakat supaya memastikan persekitaran kediaman masing-masing bersih serta bebas daripada pembiakan nyamuk aedes.

Katanya, perubahan cuaca apabila musim hujan yang menyebabkan banyak takungan air, memudahkan nyamuk aedes mencari tempat bertelur dan meningkatkan populasi.

“Dalam usaha memerangi pandemik COVID-19 di Tawau, kita juga berdepan dengan kes denggi,” katanya, sambil meminta masyarakat meningkatkan langkah pencegahan populasi nyamuk aedes.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terminal Feri Labuan Sesak Menjelang Krismas

LABUAN, 20 Dis: Orang ramai yang mahu menyambut Krismas dari Labuan berdepan masalah kesesakan di pintu masuk utama Terminal Feri Labuan, ekoran tiket feri (untuk kenderaan) ke tanah besar Sabah melalui Menumbok sudah habis dijual.

Ahli Parlimen Labuan, Datuk Rozman Isli berkata kesesakan di terminal feri Roll on-Roll Off (RORO)  masih berulang kerana pengendali feri hanya menyediakan satu perjalanan tambahan dari Labuan ke Menumbok, bertentangan dengan keputusan awal sebelum ini iaitu dua perjalanan pada setiap hari.

“Kedua-dua pengendali feri telah bersetuju dalam mesyuarat terakhir kami untuk menyediakan dua perjalanan tambahan, daripada dua dan lima perjalanan sedia ada setiap hari, tetapi mereka hanya menyediakan satu perjalanan tambahan dan ia tidak mencukupi untuk menampung peningkatan pengunjung,” katanya kepada Bernama hari ini.

Rozman berkata kedua-dua pengendali feri perlu bertanggungjawab atas kegagalan mereka untuk mengatasi permintaan yang semakin meningkat daripada pengunjung yang telah merancang awal untuk pulang ke rumah sempena perayaan Krismas.

“Kami percaya jumlah pengunjung yang terkandas untuk mendapatkan tiket feri ke tanah besar ketika sambutan Krismas semakin meningkat,” katanya.

Pengendali feri, Labuan Mainland Link Sdn Bhd mengendalikan feri Putrajaya 1, Kimanis 1 dan Goodwill Star manakala Juta Bonus Sdn Bhd hanya mengendalikan satu feri iaitu Galaxy.

Pada operasi hari biasa (bukan pada musim perayaan), feri Putrajaya 1 beroperasi dua kali sehari dari Labuan – Menumbok – Labuan, feri Kimanis 1 (dua perjalanan), feri Goodwill Star hanya satu perjalanan setiap hari, manakala feri Galaxy beroperasi dua kali sehari.

Labuan Point Sdn Bhd, syarikat pengurusan tiket untuk Labuan Mainland Link, meletakkan notis di tingkap kaunter memaklumkan tiket untuk tarikh 19 hingga 22 Dis telah habis dijual manakala Binabalu Sdn Bhd, syarikat pengurusan tiket Juta Bonus Sdn Bhd pula mengesahkan tiketnya juga telah habis dijual pada tarikh 19 Dis hingga hari perayaan pada 25 Dis.

“Walaupun diberitahu oleh pengendali feri bahawa perkhidmatan tambahan telah disediakan, mereka masih gagal mengatasi kehadiran besar-besaran (para pengunjung)… menyebabkan pengunjung yang berada dalam senarai menunggu feri dalam ketidakpastian sama ada mereka dapat pulang ke rumah atau sebaliknya,” kata Rozman.

Pengurus Binabalu Sdn Bhd, Lo Pei Ling memberitahu Bernama, tidak ada keperluan untuk menambah dua perjalanan tambahan sempena perayaan Krismas kerana mereka yang gagal membeli tiket feri akan ditempatkan dalam senarai menunggu.

“Kami percaya mereka dalam senarai menunggu akhirnya akan sampai ke tanah besar,” katanya.


(VIDEO) Tak Mampu Jaga, Ibu Buang Anak Ke Tong Sampah

BANGKOK: Akibat hidup miskin, seorang ibu anak lima nekad membuang bayi sendiri ke dalam tong sampah dan selamba meninggalkan tempat itu dengan menaiki motosikal, dalam kejadian di Thailand, Rabu lalu.

Mirror Online melaporkan, wanita berusia 29 tahun dikenali sebagai Waraporn itu dipercayai melahirkan bayinya pada Rabu lalu di rumahnya di Samut Prakan.

Sehari selepas itu, dia menaiki motosikal ke bandar berhampiran sambil mencari tong sampah untuk membuang bayinya.

Berdasarkan rakaman kamera litar tertutup (CCTV), wanita itu membuang bayi yang disumbat dalam beg hitam berhampiran kawasan industri dan mangsa ditinggalkan dalam cuaca panas selama empat jam sebelum ditemui oleh pekerja pembersihan.

Pekerja terbabit kemudiannya memaklumkan polis dan penyelamat sebelum menghantar bayi terbabit ke hospital untuk rawatan.

Waraporn yang berjaya dikesan selepas itu mengaku dia membuang bayinya kerana terlalu miskin untuk membesarkan anaknya.

“Suami saya hanya bekerja sebagai pemandu di wilayah lain. Dia memperoleh pendapatan sebanyak 10,000 baht (RM1,326) sebulan dan ia tidak cukup untuk menyara keluarga,” katanya.- Agensi


Hajiji Ingatkan Shafie, Henti Bohongi Rakyat

TUARAN: Presiden Parti Warisan Sabah (Warisan) Datuk Seri Mohd.Shafie Apdal diingatkan agar tidak terus membohongi rakyat Sabah dengan mendakwa geran-geran tanah yang diserahkannya dalam siri jelajah ke daerah-daerah merupakan inisiatif Kerajaan Warisan.

Ketua Badan Pimpinan Parti Pribumi Bersatu Malaysia (BERSATU) Negeri Sabah, Datuk Seri Panglima Haji Hajiji Haji Noor berkata, Shafie bercakap bohong dan tindakannya amat jelas dan nyata bertujuan untuk memancing undi dan sokongan rakyat.

Beliau mendakwa, geran-geran tanah yang diserahkan oleh Shafie itu merupakan geran yang telah siap lebih awal menerusi Program Pengukuran Hak Tanah Adat Negeri Sabah (PANTAS) yang diilhamkan oleh kerajaan lalu. Katanya, PANTAS merupakan usaha murni dan inisiatif Kerajaan lalu untuk membantu mempercepatkan pengeluaran geran-geran tanah adat kepada rakyat dengan dibiayai oleh Kerajaan Persekutuan, setelah mengalami kelewatan pengukuran sejak sekian lama.

Menurutnya, pendekatan itu untuk memastikan pengeluaran geran berstatus anak negeri (NT) untuk tanah NCR yang sudah lama diduduki dapat dipercepatkan bagi mengatasi kelewatan dalam proses permohonan biasa sebelum ini. “Program PANTAS adalah inisiatif kerajaan negeri semasa diterajui oleh kerajaan lalu dengan kerjasama kerajaan Pusat bagi menyelesaikan isu NCR yang membelenggu rakyat Pribumi Sabah sejak sekian lama.

“Justeru, geran-geran tanah adat yang sudah disiapkan menerusi Program PANTAS dan belum sempat diserahkan semasa Kerajaan lalu, yang kini telah diserahkan oleh Shafie, tetapi dia mendakwa ianya adalah inisiatif Kerajaan Warisan? “Ini merupakan satu pembohongan. Shafie perlu berhenti daripada menggunakan geran tanah adat untuk meraikan sokongan rakyat berikutan populariti dan sokongan rakyat terhadap Warisan semakin merosot ’, katanya.

Hajiji berkata demikian ketika merasmikan Persidangan ARMADA BERSATU Bahagian Tuaran di dewan Linangkit Cultural Village, Kampung Selupoh, hari ini.

Hajiji yang juga mantan Ahli Dewan Undangan Negeri (ADUN) Sulaman berkata, rakyat Sabah tidak buta, mereka tahu PANTAS yang dilaksanakan sejak tahun 2011 berupakan inisiatif kerajaan terdahulu.

“Shafie yang kini sibuk menyerahkan geran-geran tanah tersebut setelah membubarkan DUN, jelas beliau begitu terdesak melakukan semua itu kerana semakin terhakisnya keyakinan dan sokongan rakyat terhadap Kerajaan Warisan yang dipimpinnya.

“Jika tidak terdesak dan mahu memancing sokongan dan undi rakyat, kenapa perlu tergesa-gesa dan rancak membuat penyerahan geran-geran tanah tersebut menerusi siri jelajah khas ke daerah-daerah seluruh Sabah? “Kenapa tidak giat membuat majlis penyerahan geran itu sebelum DUN dibubarkan? Kenapa baru sekarang rancak dan sibuk membuat penyerahan? “, soal Hajiji.

Mantan Pengarah Jabatan Tanah dan Ukur (JTU), Datuk Safar Untong pada awal tahun 2018 dipetik sebagai berkata (PANTAS) yang dilaksanakan sejak 2011 berjaya menyelesaikan kerja pengukuran tanah hak adat anak negeri (NCR) seluas 36,137 hektar sehingga akhir tahun 2017.

Ia membabitkan 21,378 lot tanah di 92 kampung di 16 daerah seluruh negeri, dengan kebanyakannya di kawasan luar bandar dan pedalaman seperti Beaufort, Tuaran, Ranau, Kota Marudu, Sipitang dan Semporna.

Daerah lain ialah Beluran, Kinabatangan, Tongod, Nabawan, Papar, Kudat, Sandakan, Keningau, Lahad Datu dan Tawau dengan kerja pengukuran dilaksanakan 80 pasukan juru ukur yang dilantik JTU.

Safar Untong berkata, program itu dibiayai menerusi peruntukan khas untuk tanah NCR daripada kerajaan Pusat berjumlah kira-kira RM20 juta setahun, termasuk untuk pengukuran tanah bagi pengeluaran hak milik secara berkelompok atau Geran Komunal. a Turut hadir ialah Timbalan Ketua Bahagian BERSATU Tuaran, Encik Kassim Haji Razali, Naib Ketua Bahagian, Encik Johari Saiman, Ketua Armada Bahagian, Encik Mohammad Ghazali Datuk Seri Panglima Haji Hajiji, Ketua Srikandi BERSATU Tuaran, Puan Jamaliah Antalib, Setiausaha BERSATU Bahagian, Encik Afizal Aldin dan Naib Ketua Armada Tuaran, Encik Muhammad Arziz Afizi Rusmani. – Sumber Facebook

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota PDRM Antara Tiga Maut Dalam Kemalangan Di Tuaran

KOTA KINABALU, 6 Feb : Tiga lelaki maut dalam kemalangan melibatkan tiga kenderaan termasuk sebuah lori Angkatan Tentera Malaysia (ATM) di Simpang Marabahai Spurs, Jalan Berungis-Tenghilan, Tuaran pagi tadi.

Ketua Polis Daerah Tuaran DSP Mohd Hamizi Halim berkata mangsa yang maut dalam kemalangan pukul 8.01 pagi itu ialah penunggang dan pembonceng motosikal dikenali sebagai Jul Amri Samsudin, 25, dan Il Yasa Samsudin, 35.

Seorang anggota polis yang bertugas di Balai Polis Kota Belud Koperal Shamsully Adly, 45, yang memandu kereta Perodua Kancil ketika dalam perjalanan pulang ke kediamannya di perumahan Bolong, Tuaran turut maut di tempat kejadian.

Mohd Hamizi berkata ketika kejadian, lori ATM berkenaan sedang dalam perjalanan dari Tamparuli menuju ke Tengilan, sebelum sebuah motosikal tiba-tiba keluar dari simpang Jalan Marabahai Spurs menyebabkan pemandu lori ATM itu tidak sempat mengelak lalu bertembung dengan motosikal terbabit.

“Akibat pertembungan itu, kedua-dua mangsa dan motosikal terseret sehingga ke laluan bertentangan. Mangsa maut di tempat kejadian kerana mengalami kecederaan parah pada kepala dan badan,” katanya dalam kenyataan di sini hari ini.

Beliau berkata pada masa sama, lori ATM itu turut bertembung dengan Perodua Kancil dipandu anggota polis berkenaan yang datang dari arah Tengilan.

Mohd Hamizi berkata semua mayat dibawa ke Hospital Tuaran dan kes disiasat di bawah Seksyen 41(1) Akta Pengangkutan Jalan 1987.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Tingkatan 6 Tunggang Motosikal Maut Kemalangan Di Merotai

TAWAU, 17 Julai – Seorang pelajar lelaki tingkatan enam maut akibat tercampak ke dalam longkang selepas motosikal ditunggang dirempuh kereta di Kampung Indah Jalan Merotai-Tawau dekat sini, pagi tadi.

Dalam kejadian kira-kira 7 pagi itu, pelajar Tingkatan Enam Sekolah Menengah Kebangsaan Abaka, Muhammad Rayyan Bisanga, 18, dari Kampung Muhhibah Raya itu meninggal dunia di tempat kejadian.

Ketua Polis Daerah Tawau, ACP Peter Umbuas berkata ketika kejadian seorang pemandu wanita berusia 27 tahun dari arah Felda Umas menuju ke bandar Tawau untuk pergi bekerja  cuba memintas sebulah lori tetapi gagal dan melanggar mangsa yang menunggang dari arah bertentangan.

“Hasil siasatan awal mendapati kemalangan berpunca daripada kecuaian pemandu yang memandu secara melulu dan memotong kenderaan tanpa memastikan laluan adalah selamat,” katanya dalam satu kenyataan di sini, hari ini.

Peter berkata kes itu akan disiasat di bawah Seksyen 41(1) Akta Pengangkutan Jalan 1987.

Ketika kejadian, cuaca tidak hujan dan jalan raya dalam keadaan baik.